qundao/data-zh-poetry huggingface dataset:
行孝四首·拾椹
作者：任环
朝代：明

春行孝，孝何如，柔桑满道结子殊。黑者奉母赤自食，狂贼见之心恻恻。蹄牛斗酒何足言，要知诚意能感激。呜呼孝哉兮令人悔，亲在远游拾青紫。拾来不及泉下人，青紫何为泪如雨。夏行孝，孝难比，黄香时尚为童子。酷暑庭帏亲汗流，一扇中挥一片秋。而翁有子鼾睡稳，扶持清梦日高头。呜呼孝哉兮恨何说，多病萱堂时执热。青盖翻然吴楚游，犹向虚亭乞冰啮。秋行孝，孝堪赏，陆卿心在亲身上。洞庭佳实落尘埃，主人相顾真异哉。卿家诚孝自感动，香生满袖亲颜开。呜呼孝哉兮痛罔极，江南风味罗前席。尝新不及到亲旁，却与妻孥相对食。冬行孝，孝尤异，长哭一声动天地。须臾玉笋生满林，归来作羹慰亲心。沉疴脱体洒然愈，芳声千载重南金。呜呼孝哉兮我知愧，亲卧高堂思远味。如何不将寸草心，却持老竹班班泪。
西山道中
作者：任环
朝代：明

马蹄踏破白云乡，回首关山顿转伤。劳我浮生长是客，迷津羞问钓鱼郎。
观河
作者：任环
朝代：明

昔年闻说黄河险，此日孤篷冒险来。地涌狂澜风雨骤，天驱惊浪虎龙催。源开星宿当何处，水到沧溟定不回。日暮潮生迷彩鹢，安流时仗济川材。
谢董千兵面药
作者：任环
朝代：明

颜面增光感德深，从今尘垢不相寻。年来也备些儿药，暗室时时学洗心。
贺圣朝·代谢二尹送张立庵入觐有引
作者：任环
朝代：明
体裁：词

山亭折柳携君手。离思浓如酒。二天人远，霜寒雪冻，谁能禁否。琴鹤萧然，囊无馀物。奏草怀中有。此行看取霖雨，苍生功名白首。
贺李八泉同年拜南台侍御
作者：任环
朝代：明

花封尚忆甘棠客，绣斧终持铁面郎。尘净紫衢骢振野，声流金阙凤鸣阳。赤心片片酬天子，公议明明列谏章。寄语狐狸深莫避，埋轮原为去豺狼。
送人还乡
作者：任环
朝代：明

海上扁舟一叶轻，春来送客不胜情。到家阿母应相问，只道江南已太平。
道中
作者：任环
朝代：明

策马山头几逐驰，放船江上转危疑。长途险作三千里，一日愁生十二时。佩剑漫随淮浦月，望云空忆草堂卮。年来归兴浓于酒，况复秋风动所思。
道中即事
作者：任环
朝代：明

杯酒酌江天，风晴日可怜。危桥平地出，孤塔半空悬。石缺烟云补，村虚草树连。谁家芦荡里，撑出小渔船。
金山九日
作者：任环
朝代：明

佳节逢重九，孤踪寄海涯。自怜犹墨绶，多病已黄花。欲问南来雁，那堪此际笳。夜深眠不得，移枕听慈鸦。
长相思·别浦杨子
作者：任环
朝代：明

黄叶翻。红叶翻。行人归旆出阳关。天高烟水寒。别君难，见君难。从今留得梦中欢。相逢知几年。
题人扇景
作者：任环
朝代：明

不向江头作济船，却来山下卧云烟。柳阴碍日吟风细，草色侵阶带露妍。岂是偷閒消白昼，秪因回首识青天。年来尘梦多惊险，休怪先生抱石眠。
挽戴南湾
作者：任璩
朝代：明

葛巾藜杖鬓萧然，只住人间八十年。几许夕阳閒钓艇，数椽茅屋老风烟。任公德重名空在，瞻父风高世共贤。今日我来空洒泪，半篙春水白鸥前。
仙槎亭
作者：任谷
朝代：明
体裁：七言律诗

归休甘分老横槎，便爱槎亭可作家。仙客不来邀皓月，素郎长是对黄花。静怀往事樊笼脱，坐挹西山爽气佳。惟荷君恩惭未报，几回有梦过东华。
孟秋陪祀
作者：任道
朝代：明

亲王代祀抚松楸，玉座金门敞素秋。日月丽文深睿想，风云齐仗俨神游。钟离树老幻宫壮，芒砀山高王气浮。此日彤庭瞻拜地，祠光应彻五城楼。
画菜
作者：任道
朝代：明

露芽烟甲曙光寒，紫翠漙香湿未干。记得花开曾病酒，玉人纤手荐春盘。
游虎邱
作者：伊乘
朝代：明
体裁：古风

舟行山在眼，到门山忽失。去郭仅七里，攀磴穷百尺。岩姿互明晦，潭影杳深黑。步倦松暂憩，醉眠草堪席。不逢试剑人，犹睹试剑石。台殿半空起，鸡犬下方隔。经声杂梵呗，禅定悟空寂。晋唐历劫多，刘白不世出。阒剧固殊调，登览各有适。重来预作期，昨游宛然忆。了性未有因，寓形何苦役。依此憺忘归，于焉永终日。
题吞海楼石壁
作者：伍世标
朝代：明

恍惚九河道，龙门碣石蹲。水经郦子注，玉字禹时存。泽怒疑彭蠡，山高压昆崙。南溟世莫骇，一口我能吞。
怀仙志
作者：伍云
朝代：明

香生生也艳晶晶，花自亡姿月失明。质格本来称赵美，鬼方曾换几多城。
龙山睡起了观上人见过
作者：伍启泰
朝代：明

拥被吟残风满林，何期支遁忽相寻。香侵几上飞花雨，云护庭中度锡阴。尘断秪须终日坐，壁空惟有野蛩音。欲知此日挥玄麈，无限高谈只印心。
上东华咏蝉
作者：伍堣
朝代：明

蝉若与山深，深山不可寻。鸣虽应以候，听亦岂无心？日暮林中送，人间枕上吟。岂惟处暑至，对此自沉沉。
咏东华翠嶂
作者：伍堣
朝代：明

东华高嵯峨，幽胜冠今古。禅房卧白云，籁空静尘土。悬壁削芙蓉，丹枫衬红雨。竹月粘碎金，松风集鸣杵。一涧玉龙嘶，千仞飞鸟舞。翠色摇沧溟，雄螺跨天府。岩花染素流，秋月漾寒渚。有客邀我游，扪萝觅仙侣。八竑壮胸襟，万山攀石许。
登屏山
作者：伍堣
朝代：明

亭亭溪北倚危峰，景色看来淡又浓。红树晓闻金翡翠，白云秋叠玉芙蓉。桥边溪月穿疏竹，雪里梅花间古松。闲对此山扪虱坐，一声孤鹤入高空。
观澜亭
作者：伍堣
朝代：明

一亭雄丽倚溪头，拭目危栏几度秋。元气不停天地脉，化机无息古今流。星疏水国河图出，月印潭心太极浮。老我望洋成一笑，羞将经史卧沧州。
寄梁阁老
作者：伍士廉
朝代：明

一毡贫坐病难禁，抱膝长怀漫独吟。蕲水浮名轻一叶，玉堂声价重千金。久居边地谁还问，远在蓬瀛梦屡寻。天下苍生望霖雨，拳拳先慰故人心。
凤山石室
作者：伍如璧
朝代：明

星光云影凤山头，曾忆真人旧室留。碧玉调高明月满，黄金芽长彩霞浮。野花向日红犹绽，细草新晴翠欲流。石鼎久空丹灶冷，轻烟时抹暮林秋。
石坂晴岚
作者：伍如璧
朝代：明

峭壁云开古洞边，紫光十丈与天连。春花绽锦描朱幌，曙色流霞展翠毡。纷入寒潭秋洗雨，翻来图画晓笼烟。诛茅未遂青山计，十载行歌负石泉。
溪居
作者：伍庆年
朝代：明

觅得溪偏处，开荒作小园。引泉通废沼，编蔓制新垣。闲屋租邻老，低畦养鹜孙。自然甘素位，宁为□□存。疏慵过岁月，万事总无能。闲况如孤鹤，盘飧数野僧。香因松下食，经借纸黄誊。癖爱峰西好，支筇日日登。
溪居·其一
作者：伍庆年
朝代：明

觅得溪偏处，开荒作小园。引泉通废沼，编蔓制新垣。闲屋租邻老，低畦养鹜孙。自然甘素位，宁为□□存。
溪居·其二
作者：伍庆年
朝代：明

疏慵过岁月，万事总无能。闲况如孤鹤，盘飧数野僧。香因松下食，经借纸黄誊。癖爱峰西好，支筇日日登。
避乱羊城寄涂探花
作者：伍敬
朝代：明

一从锋火照征衣，几处移家独掩扉。囊箧萧条吟草在，关河牢落故人稀。朝来远堠犹传箭，春尽边城未解围。回首动惊亲舍远，几时孤棹向南归。
登黄鹤楼步韵
作者：伍文定
朝代：明
体裁：古风

楼边几度舟曾泊，俗子何缘能赏鹤。故人远赠鹤楼篇，披诵令人心孔廓。风景依然非梦凿，龟蛇鹦鹉纷联络。白云缥缈自青山，黄鹄逶迤崇画阁。阛阓遥连蜃市峰，舳舻辐辏冯夷宫。南都北阙双瞻切，东海西岷一苇通。古今题咏偕金石，瓦缶那容鸣下风。况膺戎伍倥偬务，中夜惺惺愧主翁。褰衣裹足随名彦，蛮山瘴水行将半。偶平恶孽暇投戈，效颦霜押聊挥翰。固无佳句壮登临，吾楚江山真一见。慨时既乏济艰才，揣分应惭知己面。买舟便合访垂纶，万顷沧浪舒卷练。试仰群公纡庙谟，一时勋业昭云汉。
为葛都司题三马图
作者：伍方
朝代：明
体裁：七言绝句

曾从先皇战黑山，淋漓汗血尚斑斑。如今四海无征伐，嘶老春风十二闲。
和丹丘丁庄道中韵
作者：伍方
朝代：明
体裁：五言律诗

下马丁庄宿，残阳归乱鸦。深林无旅店，隔屋有人家。送雨晚云散，欺风新燕斜。山翁闻客至，来供早春茶。
次丹丘表兄过桐庐韵兼致别思
作者：伍方
朝代：明
体裁：七言律诗

知君谪宦为彭泽，我亦栖迟桂岭东。鸿雁情深长惜别，琴书道在未为穷。青山笑客头先白，绿酒欺人颊易红。莫向桐庐悲失意，披襟且挹钓丝风。
画竹
作者：伍方
朝代：明
体裁：七言绝句

花点湘云堕碧川，翠梢零落带秋烟。归篷记得曾看处，残月黄陵古庙前。
渔沧庙
作者：伍晏
朝代：明

渔沧之下潭水流，渔沧之上云悠悠。行云流水自今古，荒城故垒行人愁。龙为蛇兮鼠为虎，腥毛臭骨皆尘土。游魂寂魄无所归，时傍寒蛩泣秋雨。
送汤孝廉还南海
作者：伍服
朝代：明

晓起官亭散曙鸦，一樽相送远还家。临歧暂折都门柳，后会期看上苑花。涨海天低云暝树，越江潮落月寒沙。乡园至日烦传语，两度辞官鬓欲华。
移居铁城贻友人二首
作者：伍瑞俊
朝代：明

驰驱别丘壑，太息问孤城。地水师中吉，天山咸五贞。寻源虽未逮，择里幸同声。相见为欢日，差忘离乱情。乱离云壑浅，草草漫谋生。我病因贫剧，君怀到老清。何期值兹日，宁暇问浮名。虽有还丹日，驰驱恐未成。
移居铁城贻友人二首·其一
作者：伍瑞俊
朝代：明

驰驱别丘壑，太息问孤城。地水师中吉，天山咸五贞。寻源虽未逮，择里幸同声。相见为欢日，差忘离乱情。
移居铁城贻友人二首·其二
作者：伍瑞俊
朝代：明

乱离云壑浅，草草漫谋生。我病因贫剧，君怀到老清。何期值兹日，宁暇问浮名。虽有还丹日，驰驱恐未成。
花阡
作者：伍瑞俊
朝代：明

剩粉残香未易忘，胜于新蕊断君肠。不知福地真何福，得护佳人绿鬓香。
七夕再宿李太史建霞楼作
作者：伍瑞隆
朝代：明

飞阁敞晴虹，登临信宿同。共言七襄转，难辨两宵中。故作流连待，频销夜烛红。支机如可问，吾欲御天风。
七夕同诸子集伯襄太史建霞楼得秋字
作者：伍瑞隆
朝代：明

明河飞练敞高楼，七夕开尊望女牛。坐久暮天云似水，醉深长笑夜宜秋。蛛丝漫可穿针待，缑岭真疑跨鹤游。向晓不堪凉雨发，万山灵籁起沧洲。
七夕寄公纶
作者：伍瑞隆
朝代：明

秋来风雨积，竹径暝相催。不见支机去，空传乞巧来。遥闻作赋处，朝暮云阳台。耿耿七襄夜，思君首重回。
三子诗 其一 何吾周襄武
作者：伍瑞隆
朝代：明

何生抱殊尚，本自竹林人。被褐怀珠玉，素心一何敦。文章丽云汉，英姿薄秋旻。磊落视千古，慷慨怀酸辛。悲歌吐清响，微言蹑飞尘。烈士有馀感，古人多素风。是岂慕自贵，胸怀良有凭。弱冠早相得，壮年谊逾深。往往称才学，鸣声俱及晨。廓落心独远，荆榛道弥尊。愿为双飞龙，矫翼同轩腾。皓首以为期，于焉见平生。
三子诗 其三 戴王言公纶
作者：伍瑞隆
朝代：明

青青泽中兰，惠风扬其芬。采之欲遗谁，赠此平生亲。彼羡清扬子，苦心良独存。避迹离城市，江湖修且深。一朝相倾盖，高谊何崚嶒。古道以相勖，会心听其真。令德式金玉，高辞淩青云。孤标挺群英，绝代披荆榛。文绣岂不贵，而乃非所任。洋洋大国风，千秋有遗音。
三子诗 其二 李孙宸伯襄
作者：伍瑞隆
朝代：明

大雅久不作，斯文今在兹。贤哉李伯襄，矫矫拔俗姿。弱岁事文艺，振藻何陆离。早登作者堂，嘉誉淩风飞。俯视天地间，苍苍何所之。非不爱轩冕，中情寡所谐。寥寥斯人徒，晤言得心期。手把松柏枝，零露何当萎。勖哉同心人，千载无遐遗。
三子诗·何吾周襄武
作者：伍瑞隆
朝代：明

何生抱殊尚，本自竹林人。被褐怀珠玉，素心一何敦。文章丽云汉，英姿薄秋旻。磊落视千古，慷慨怀酸辛。悲歌吐清响，微言蹑飞尘。烈士有馀感，古人多素风。是岂慕自贵，胸怀良有凭。弱冠早相得，壮年谊逾深。往往称才学，鸣声俱及晨。廓落心独远，荆榛道弥尊。愿为双飞龙，矫翼同轩腾。皓首以为期，于焉见平生。大雅久不作，斯文今在兹。贤哉李伯襄，矫矫拔俗姿。弱岁事文艺，振藻何陆离。早登作者堂，嘉誉淩风飞。俯视天地间，苍苍何所之。非不爱轩冕，中情寡所谐。寥寥斯人徒，晤言得心期。手把松柏枝，零露何当萎。勖哉同心人，千载无遐遗。青青泽中兰，惠风扬其芬。采之欲遗谁，赠此平生亲。彼羡清扬子，苦心良独存。避迹离城市，江湖修且深。一朝相倾盖，高谊何崚嶒。古道以相勖，会心听其真。令德式金玉，高辞淩青云。孤标挺群英，绝代披荆榛。文绣岂不贵，而乃非所任。洋洋大国风，千秋有遗音。
上巳日同戴公纶印上人诸子泛舟得飞字
作者：伍瑞隆
朝代：明

一棹风前弄晚晖，乱流斜日净含辉。溪云势挟孤帆起，花雨晴分两岸飞。漫绕芳洲寻杜若，欲携新月上春衣。千秋禊事今人感，不醉东风怅不归。
与李太史订中秋之约以雨不果赋此寄怀
作者：伍瑞隆
朝代：明

无由乘兴去，寂莫感相邀。一雨来何意，三秋负此宵。片心人共远，永夜月难招。赋就南楼客，应知咏采萧。
为何伯韬赠庆伯别
作者：伍瑞隆
朝代：明

三月柳条春，离堂画烛新。可怜璚树侣，同是沅陵人。未得花间赏，先伤别后神。何时过南阮，杯酒一相亲。
九日濠上楼书事寄襄武桢卿有开伯友诸子四十四韵
作者：伍瑞隆
朝代：明

杀气朝方急，严城昼不开。莫鞭龙卧起，空阻雁书来。山涸秋声壮，时危画角催。关河生暝色，楼阁长氛埃。祈祷终何事，风云不可猜。恩深馀祝网，俗薄死通财。巷哭闻新鬼，城呼吼夜雷。千霄定东海，为祟几台骀。菜甲盘仍薄，茱萸径自栽。登临看共废，节序感难裁。问俗谁堪贡，惊心颜欲颓。腥膻蒸日暗，愁怨郁天灾。马上悬金去，城隅演法回。要离有荒冢，巫女失阳台。独坐弹孤剑，忧时咏七哀。更闻有师命，特地选雄材。十里骄封豕，千夫拥渠魁。动廑专阃虑，争效请缨才。毒露笼鸢堕，戎车陡象豗。传宣定壮伐，早晚发衔枚。感此初愁绝，俄听转怪哉。锄奸虞径窦，捕吏起灰煤。搜索穷鸡犬，经营遍草莱。地灵纷震荡，马足信虺尵。出没留名姓，株连或稚孩。在焚那是玉，遭劫总成灰。客至惊相问，人归惘自摧。民生良已苦，天网未曾恢。我亦逃虚者，难忘枯草荄。因思故园侣，相对菊花杯。诸弟原同调，三何本旧陪。论心对冰雪，高咏破云罍。词好应黄绢，虹光自上台。美名孤建邺，定论厌岨崃。刻烛珠争落，同舟锦并堆。一时齐谢病，三径掩苍苔。往事空如梦，中流累溯洄。风尘嗟独远，猿鹤易相推。残炎疏园柳，新霜变洞槐。我心自兹折，君驾岂应回。性褊难新好，家贫只薄醅。有诗过濠上，无事到城隈。得句题修竹，怀春辨早梅。此时遥念我，能不陟崔嵬。
九日答胡绢庵明府
作者：伍瑞隆
朝代：明

重阳风雨不成秋，官署山亭一样愁。载酒未酬篱畔菊，题诗空上水边楼。邀欢岂必期来岁，卜醉还应续旧游。寄语江东张季子，好留清兴住三洲。
九日雨王姬过集问月楼因从余授霓裳箫谱
作者：伍瑞隆
朝代：明

令节怜秋晚，高楼醉玉人。雨中尘不到，花里静偏亲。箫按霓裳怯，鬟簪紫菊新。卿家在何处，长许接芳邻。偶逐行云至，因陪落帽筵。映娇丛菊下，凝思小窗前。作赋吾何敢，多才汝亦怜。他时倘相忆，怅望碧云边。
九日雨王姬过集问月楼因从余授霓裳箫谱·其一
作者：伍瑞隆
朝代：明

令节怜秋晚，高楼醉玉人。雨中尘不到，花里静偏亲。箫按霓裳怯，鬟簪紫菊新。卿家在何处，长许接芳邻。
九日雨王姬过集问月楼因从余授霓裳箫谱·其二
作者：伍瑞隆
朝代：明

偶逐行云至，因陪落帽筵。映娇丛菊下，凝思小窗前。作赋吾何敢，多才汝亦怜。他时倘相忆，怅望碧云边。
九月梅花同子明诸子赋
作者：伍瑞隆
朝代：明

几枝如玉倚嶙峋，春色秋容总未真。一片冰心关不住，月明来作梦中人。欲待春寒试晓妆，冰魂先夺九秋霜。虚窗月落西风夜，不是师雄亦断肠。
九月梅花同子明诸子赋·其一
作者：伍瑞隆
朝代：明

几枝如玉倚嶙峋，春色秋容总未真。一片冰心关不住，月明来作梦中人。
九月梅花同子明诸子赋·其二
作者：伍瑞隆
朝代：明

欲待春寒试晓妆，冰魂先夺九秋霜。虚窗月落西风夜，不是师雄亦断肠。
书闷因寄襄武伯襄二子
作者：伍瑞隆
朝代：明

高秋不尽客愁宽，咫尺山楼一晤难。我已伤心惊往事，君还良夜忆清欢。歌来白玉魂堪断，哭罢青山泪未残。一片灞陵驴上月，几时携手雪中看。
五仄体寄何似公
作者：伍瑞隆
朝代：明

向夕不得志，仗剑倚落日。地僻过客少，径冷藓迹密。白露下野草，岁序自倏忽。感此怆五内，有美意不怿。念子久不至，慷慨咏远室。所契在沥胆，岂曰著与述。一壑幸独保，把臂岂自失。
人日雨
作者：伍瑞隆
朝代：明

积暗春寒灯事阑，更堪人日雨漫漫。已拚今夕愁相向，只恐明朝晴亦难。南陌绮罗空对酒，东邻书札问加餐。新花细草吾怜汝，独有兰膏不耐残。
伯襄太史携同似公赞夫代骧定国再过观梅时梅先开者飘落几尽止从山畔得一株太史方惘然不知梅开近皆两度也此事已三年矣是在梅花主人为之纪事
作者：伍瑞隆
朝代：明

吟眺几徘徊，聊人是早梅。直愁花易落，不厌客频来。辨蕊时披竹，寻芳更上台。最怜归路晚，山畔一丛开。若问梅花事，年来异往年。每从千树里，争报几枝先。间发暂前度，繁开仍后缘。芳心君未了，看取季冬前。
伯襄太史携同似公赞夫代骧定国再过观梅时梅先开者飘落几尽止从山畔得一株太史方惘然不知梅开近皆两度也此事已三年矣是在梅花主人为之纪事·其一
作者：伍瑞隆
朝代：明

吟眺几徘徊，聊人是早梅。直愁花易落，不厌客频来。辨蕊时披竹，寻芳更上台。最怜归路晚，山畔一丛开。
伯襄太史携同似公赞夫代骧定国再过观梅时梅先开者飘落几尽止从山畔得一株太史方惘然不知梅开近皆两度也此事已三年矣是在梅花主人为之纪事·其二
作者：伍瑞隆
朝代：明

若问梅花事，年来异往年。每从千树里，争报几枝先。间发暂前度，繁开仍后缘。芳心君未了，看取季冬前。
何似公登妙高台有怀同社三子之作李伯襄太史先有和章兼为我辈订出世之业时余方禅诵谢客感太史之言聊赋此谢并答二子
作者：伍瑞隆
朝代：明

浮沉休自转相猜，客有停杯想渡杯。火宅正将乘鹿去，海潮初听妙音来。云含药草三春长，座拥莲花四色开。久矣定来心似水，愿从开士誓金台。
何文徵山斋杂咏 其一 鸟鸣涧
作者：伍瑞隆
朝代：明

粼粼涧中石，嘉木郁繁阴。好鸟时相和，悠然静者心。
何文徵山斋杂咏 其三 御风台
作者：伍瑞隆
朝代：明

高台望不极，万里御雄风。旬日那能返，泠然天地中。
何文徵山斋杂咏 其二 杜若洲
作者：伍瑞隆
朝代：明

飘飘水中洲，杜若秋渐长。暗香洒寒流，时激清泠响。
何文徵山斋杂咏 其四 柳堤
作者：伍瑞隆
朝代：明

垂垂千树柳，风动曲尘丝。费尽春时絮，堤前赠别离。
何文徵山斋杂咏·鸟鸣涧
作者：伍瑞隆
朝代：明

粼粼涧中石，嘉木郁繁阴。好鸟时相和，悠然静者心。飘飘水中洲，杜若秋渐长。暗香洒寒流，时激清泠响。高台望不极，万里御雄风。旬日那能返，泠然天地中。垂垂千树柳，风动曲尘丝。费尽春时絮，堤前赠别离。
何龙友将入京携同瑞昆诸子过余信宿席上分赋得寒云
作者：伍瑞隆
朝代：明

漠漠愁笼树，霏霏寒洒空。从龙连北极，如盖感西风。海上将残雨，天边送断鸿。何当捣衣夜，怅望碧霄中。
何龙田先生招同李伯襄家小开诸子饮听潮关赏梅花聊赋纪事
作者：伍瑞隆
朝代：明

主人高谊高千古，胜情往往兼山水。彩笔淩霜挥紫烟，清音匝地吐兰芷。名园溪上辟浩荡，神秀体物象经纬。一室潮声隔洲渚，芙蓉落尽梅花起。梅花霏霏白玉枝，参差两树纷相倚。虽未繁开答佳节，一朵两朵亦神美。主人感此有馀忆，开筵花下歌王子。爱我南山桂树篇，解他东阁梅花理。因教花前早相待，一酌一歌调绿绮。座中有客最高名，风流沐史先生李。李君从来擅豪举，主人高情李君喜。忽然长啸生雄风，万里青天切寒泚。握中何所有，金盘翠袖飞纤指。席上何所闻，婉转清歌错流徵。醉后何所见，玉颜微酡映朱履。更兼贤主善娱宾，交厨丝络送八珍。三重十过嗟金缕，万转千回倚玉人。双双照水窥妆影，两两行云拂锦茵。我本淮南公，又是武陵叟。婆娑桂树山，跌宕桃花酒。十年牢落空长吟，偃仰青天重搔首。漫劳嘉会惬丘壑，却把章缝对台阁。谈天幸接故人欢，闻歌不尽新声乐。故知此意非徒尔，赤日红尘梦魂里。不数风流五百年，可但纵横数千里。落落论才天地偏，手挥八极淩苍烟。主人能诗客能酒，一斗岂得合自然。两村萧萧大如斗，只此招携非反手。今日相逢不尽欢，他日相思亦何有。古来名士多寂莫，会须秉烛恣欢谑。莫向红颜誇盛年，请看节序飘飞藿。一度梅花一度春，罗浮淡月几回新。不信清狂李供奉，花前肯负澹妆人。
余村庄在驼山落霞峰下所游眺有修竹园清吹台竹间亭醉石梅园云母岩紫芝别野临云馆桃花堤蓼花池药洲秋杪休暇漫与何吾周李孙宸戴王言各为之赋 其一 清吹台
作者：伍瑞隆
朝代：明

高台山水间，悠然会清响。闲来或自登，坐看孤月上。
余村庄在驼山落霞峰下所游眺有修竹园清吹台竹间亭醉石梅园云母岩紫芝别野临云馆桃花堤蓼花池药洲秋杪休暇漫与何吾周李孙宸戴王言各为之赋 其七 药洲
作者：伍瑞隆
朝代：明

洲水日日生，洲花满烟雾。搴芳何处船，莫失洲中路。
余村庄在驼山落霞峰下所游眺有修竹园清吹台竹间亭醉石梅园云母岩紫芝别野临云馆桃花堤蓼花池药洲秋杪休暇漫与何吾周李孙宸戴王言各为之赋 其三 醉石
作者：伍瑞隆
朝代：明

我醒石不醒，我醉石自醉。不学石上禅，得此石上趣。
余村庄在驼山落霞峰下所游眺有修竹园清吹台竹间亭醉石梅园云母岩紫芝别野临云馆桃花堤蓼花池药洲秋杪休暇漫与何吾周李孙宸戴王言各为之赋 其二 竹间亭
作者：伍瑞隆
朝代：明

种竹绕亭下，竹生在亭上。深林不见人，幽禽自来往。
余村庄在驼山落霞峰下所游眺有修竹园清吹台竹间亭醉石梅园云母岩紫芝别野临云馆桃花堤蓼花池药洲秋杪休暇漫与何吾周李孙宸戴王言各为之赋 其五 桃花堤
作者：伍瑞隆
朝代：明

春水渐没堤，花深少人迹。时有看花人，相见不相识。
余村庄在驼山落霞峰下所游眺有修竹园清吹台竹间亭醉石梅园云母岩紫芝别野临云馆桃花堤蓼花池药洲秋杪休暇漫与何吾周李孙宸戴王言各为之赋 其六 蓼花池
作者：伍瑞隆
朝代：明

清浅蓼花池，花开遍池里。一片池上秋，落尽池中水。
余村庄在驼山落霞峰下所游眺有修竹园清吹台竹间亭醉石梅园云母岩紫芝别野临云馆桃花堤蓼花池药洲秋杪休暇漫与何吾周李孙宸戴王言各为之赋 其四 梅园
作者：伍瑞隆
朝代：明

梅树千万株，梅花白于雪。不见陇头人，时见陇头月。
余村庄在驼山落霞峰下所游眺有修竹园清吹台竹间亭醉石梅园云母岩紫芝别野临云馆桃花堤蓼花池药洲秋杪休暇漫与何吾周李孙宸戴王言各为之赋·清吹台
作者：伍瑞隆
朝代：明

高台山水间，悠然会清响。闲来或自登，坐看孤月上。种竹绕亭下，竹生在亭上。深林不见人，幽禽自来往。我醒石不醒，我醉石自醉。不学石上禅，得此石上趣。梅树千万株，梅花白于雪。不见陇头人，时见陇头月。春水渐没堤，花深少人迹。时有看花人，相见不相识。清浅蓼花池，花开遍池里。一片池上秋，落尽池中水。洲水日日生，洲花满烟雾。搴芳何处船，莫失洲中路。
六月六夜大风雨寄杨羽君
作者：伍瑞隆
朝代：明

江村多飓母，此事古来无。室似悬三峡，家疑付五湖。木摧山尽应，檐响夜偏孤。对此悲身世，思君在玉壶。
六月六日大风雨纪异
作者：伍瑞隆
朝代：明

大风起东北，吹雨太萧萧。故老传遗事，生平见此宵。群灵纷震荡，万室信飘飖。此事惊心甚，谁当慰寂寥。
再答文度
作者：伍瑞隆
朝代：明

青云丛桂各相招，回首风尘总寂寥。身在市朝元亦隐，士缘贫贱转堪骄。云生北坞连三径，霜落南湖第几桥。满眼梅花新酒熟，好乘明月夜吹箫。
冬日刘平子周献之过访留宿秋兰阁分得壶字
作者：伍瑞隆
朝代：明

八年不相见，一棹此招呼。山水情俱远，琴尊兴不孤。论诗投玉案，把酒对冰壶。信宿莫辞数，心期不可无。
冬日同何似公李伯襄仁伯定国安国舍弟有开探梅驼山分赋 其一 得秋字
作者：伍瑞隆
朝代：明

相将选胜惬淹留，不负梅花满岭头。别后几悬沧海梦，兴来俱到剡溪舟。尊开绿酒矜初熟，客有青云是旧游。就此邀欢无不可，未须明月醉杨州。
冬日同何似公李伯襄仁伯定国安国舍弟有开探梅驼山分赋 其二 得风字
作者：伍瑞隆
朝代：明

醉色沉沉返照红，移尊犹自泥花丛。玉山倒处看相映，雪调飞来见转工。驲使每怜花发后，美人原在月明中。不妨太史偏归晚，自有梅诗供采风。
冬日同何似公李伯襄仁伯定国安国舍弟有开探梅驼山分赋·得秋字
作者：伍瑞隆
朝代：明

相将选胜惬淹留，不负梅花满岭头。别后几悬沧海梦，兴来俱到剡溪舟。尊开绿酒矜初熟，客有青云是旧游。就此邀欢无不可，未须明月醉杨州。醉色沉沉返照红，移尊犹自泥花丛。玉山倒处看相映，雪调飞来见转工。驲使每怜花发后，美人原在月明中。不妨太史偏归晚，自有梅诗供采风。
冬日同何襄武李伯襄何龙友诸子探梅驼山归集紫芝园分赋得京字
作者：伍瑞隆
朝代：明

看花虽醉且挥觥，一别园林岁几更。交谊死生元并许，故人何李旧齐名。风前紫气看雄剑，袖里名篇出帝京。我自爱君兼爱夜，可能烧烛坐天明。
冬日李伯襄何龙友招同何似公李仁伯定国安国家小开诸子探梅有赋
作者：伍瑞隆
朝代：明

寒雨冰魂不自持，乍晴犹及赏花期。香生自觉佳人近，清绝唯应高士知。幽兴水曹能纵酒，仙才供奉早成诗。多情晚更怜飘落，画里传将雪几枝。
冬日积雨
作者：伍瑞隆
朝代：明

雨声临夕起，耿耿度寒霄。卜霁日连日，萦愁朝复朝。宁辞病花柳，颇怪妒渔樵。祇合擎飞沫，旗枪款寂寥。连宵苦积雨，昨日且轻雷。水阔蛟龙怒，天长鸿雁哀。蹇沙颓潦竹，腐蕊落风梅。耕凿年年事，艰难谁为裁。
冬日积雨·其一
作者：伍瑞隆
朝代：明

雨声临夕起，耿耿度寒霄。卜霁日连日，萦愁朝复朝。宁辞病花柳，颇怪妒渔樵。祇合擎飞沫，旗枪款寂寥。
冬日积雨·其二
作者：伍瑞隆
朝代：明

连宵苦积雨，昨日且轻雷。水阔蛟龙怒，天长鸿雁哀。蹇沙颓潦竹，腐蕊落风梅。耕凿年年事，艰难谁为裁。
冬日舟中
作者：伍瑞隆
朝代：明

名山我将往，寇盗尔何侵。片月惊心白，澄江搅思深。事危群策集，冬热瘴烟沉。抢攘悲生事，难忘梁甫吟。
冬日集梅花下限韵
作者：伍瑞隆
朝代：明

山深岚气晚初寒，嘉会传觞兴未阑。隐映玉人花共见，凄霏雪片酒同看。幽情别有香中韵，淡月闲牵梦里欢。为报词人莫轻掷，春光容易怨凋残。
冬日龙周勚李襄国显国陈伯良诸子过访留酌梅花下得流字
作者：伍瑞隆
朝代：明

重林新放陇枝稠，倚槛盈盈万玉浮。妆洗晚风寒转淡，香生残雪韵偏幽。尊前宛转留春梦，醉里参差倚夕愁。相对素心清似水，况兼群谢擅风流。
冯明府驱虎
作者：伍瑞隆
朝代：明

日日山城打虎回，谁知官有阿昆来。只拌几百精诚字，纵有悲风啸不开。
凤仙花
作者：伍瑞隆
朝代：明

五色含英暗自菲，绕梧穿竹弄朝晖。秦楼一夜吹明月，几队临风学凤飞。
凤箫词
作者：伍瑞隆
朝代：明

佳人卷幔临秋风，欲学吹箫淩碧空。敛态双蛾柳波绿，含羞满面莲花红。魂销宋玉应墙上，肠断陈思是梦中。向晚相留斗芳草，紫薇窗下数芙蓉。
刘君堂前紫菊忽生黄花三朵萧君为索赠
作者：伍瑞隆
朝代：明

数朵东篱画不如，百灵移植重吹嘘。坐令王母金光草，飞入仙人紫雾裾。紫烟漠漠晚枝寒，映月含霜逼夜阑。却怪谁家三妇艳，并将黄额倚阑干。
刘君堂前紫菊忽生黄花三朵萧君为索赠·其一
作者：伍瑞隆
朝代：明

数朵东篱画不如，百灵移植重吹嘘。坐令王母金光草，飞入仙人紫雾裾。
刘君堂前紫菊忽生黄花三朵萧君为索赠·其二
作者：伍瑞隆
朝代：明

紫烟漠漠晚枝寒，映月含霜逼夜阑。却怪谁家三妇艳，并将黄额倚阑干。
初冬何似公李伯襄诸子过观早梅分赋
作者：伍瑞隆
朝代：明

今年寒气早，十月破新梅。篱落几枝长，丛林数点开。暗香人不觉，幽赏客先来。寂寞翻成咏，怜君水部才。罗浮清梦后，愁寂几相思。花里同今夕，尊前即往时。寒香风自远，幽恨月应知。预惜欢娱地，明年恐未期。
初冬何似公李伯襄诸子过观早梅分赋·其一
作者：伍瑞隆
朝代：明

今年寒气早，十月破新梅。篱落几枝长，丛林数点开。暗香人不觉，幽赏客先来。寂寞翻成咏，怜君水部才。
初冬何似公李伯襄诸子过观早梅分赋·其二
作者：伍瑞隆
朝代：明

罗浮清梦后，愁寂几相思。花里同今夕，尊前即往时。寒香风自远，幽恨月应知。预惜欢娱地，明年恐未期。
初夏陈子明何襄武伯友家幼度桢卿有开集白燕亭
作者：伍瑞隆
朝代：明

江村初夏柳如丝，夜夜前溪坐晚飔。为尔能乘青翰舫，居然齐赴白云期。杯当避暑逢袁绍，客似冲寒访戴逵。几日倦游无所事，一时酬对有馀思。他如轻薄何须数，我辈狂疏或有之。且喜客兼才子会，顿令乐任主人为。亭深竹色参差碧，山静蝉声断续悲。行到绿阴低夕照，坐看片月上清池。诗传东阁梅花色，家本南山桂树枝。大抵冥鸿心共远，不然投璧事皆疑。一关松径馀花落，半亩荷风带露披。可以累心都巳尽，肯教高枕不相宜。穷幽竞赌攀栖鹘，得句矜奇倒捋髭。千载杜陵佳语在，风流儒雅亦吾师。
初春
作者：伍瑞隆
朝代：明

云日照清晨，晓风散微和。流光荡林薄，春鸟鸣相过。修鳞跃清池，青丝变垂萝。幽人挟瑶瑟，顾影弹且歌。白石激新流，南山高峨峨。上有千岁苓，日夜仙人锄。愿为云中鹤，双飞淩紫霞。
初春同从兄侯度访刘宸谔延清馆得书字
作者：伍瑞隆
朝代：明

白云溪畔草玄庐，雨雪初晴访索居。袖里新诗双玉案，尊前幽事半床书。澄江似酒春偏绿，细柳如烟暖渐舒。此际知君凡骨尽，好乘明月步清虚。
初春漫兴
作者：伍瑞隆
朝代：明

久雨山色瘁，山行多厌人。今朝偶开霁，殊觉青春新。我行过林薄，小酌寻幽邻。饮我白玉卮，坐我青松根。浮云西北驰，飘飘风动琴。清冷万籁阔，翠彩高嶙峋。我欲御风去，高举淩嚣尘。徘徊望天末，万里春氤氲。
别庭前白茶
作者：伍瑞隆
朝代：明

种花不难恨花拙，客子欲行花欲发。将开未开奈尔何，敛态含恣倚明月。此花由来异凡种，自有茶类独清杰。艳骨羞将绛似霞，素心自许清如雪。经年种尔忍相弃，一日花期尔应记。金盘玉帐我不得，雨护晴浇岂无意。数日以前良负我，数日以后何不可。亦知开落会有期，所惜一年一树仅两朵。两朵盈盈殿岁华，却到开时不在家。独有寒梅千万树，想应还待笔如花。
制观梅服
作者：伍瑞隆
朝代：明

吴丝清迥玉生光，裁作观梅世外装。粗拙未妨田舍气，独防薰着麝芸香。从来喘月度年华，六月羊裘上钓槎。独此不须多送暖，欲令清冷象梅花。纷纷车马折花来，此俗吾乡自有梅。不是野人新制服，年年清福为谁开。
制观梅服·其一
作者：伍瑞隆
朝代：明

吴丝清迥玉生光，裁作观梅世外装。粗拙未妨田舍气，独防薰着麝芸香。
制观梅服·其三
作者：伍瑞隆
朝代：明

纷纷车马折花来，此俗吾乡自有梅。不是野人新制服，年年清福为谁开。
制观梅服·其二
作者：伍瑞隆
朝代：明

从来喘月度年华，六月羊裘上钓槎。独此不须多送暖，欲令清冷象梅花。
制霓裳羽衣箫谱成听诸箫郎掐韵
作者：伍瑞隆
朝代：明

不复人间想，新成月里篇。声疑隔霄汉，人似挟飞仙。艳曲琼楼借，芳心玉指传。应知天上谱，元异李龟年。
匡庐山歌送陈时献
作者：伍瑞隆
朝代：明

神仙不可作，三山岂易求。烟涛缥缈愁沧洲，江阳有山高且幽，东走泰岱南罗浮。冲融窈窕五百里，怀灵抱异雄神州。七岭重㟽莽相揖，九江九派东西流。天开灵秘不自主，乃遣五老居上头。五老含真积清气，化作危峰与天倚。龙昂凤翥不可知，万壑千崖白云里。当时匡续厌尘光，入长二真升与长。结庐嘉遁七百载，山亦与之俱姓匡。玄风真气郁孤赏，回首千秋动萧爽。读书开社各有缘，潜也白也何遒上。我闻此山乃为山灵咏真之洞天，蔽亏日月罗风烟。仙灵欲发发不尽，幽人杖履纷蝉连。陈生肮脏奋南海，游此曾在前三载。登高那遣桂丛招，怀人漫向美蓉采。迢迢山月照行旌，片帆西指豫章城。行边彭泽秋涛险，到日高梁朔雪生。丈夫有才宁自弃，蓬矢桑弓射天地。一出能令宇宙开，重游应尽山川秘。行行携手越台阴，不须惆怅泪沾襟。怀中宝剑脕相送，赠尔平生一片心。
午日即事
作者：伍瑞隆
朝代：明

胧胧曙日露初晞，打鼓鸣锣候晓归。万橹一时同下濑，乘流千顷浪花飞。旌旗冉冉下长川，便可乘风直上天。一路澄江回素练，水中山色棹中烟。
午日即事·其一
作者：伍瑞隆
朝代：明

胧胧曙日露初晞，打鼓鸣锣候晓归。万橹一时同下濑，乘流千顷浪花飞。
午日即事·其二
作者：伍瑞隆
朝代：明

旌旗冉冉下长川，便可乘风直上天。一路澄江回素练，水中山色棹中烟。
午日同有开龙友诸子饮瑞虞点石斋席上赋四首 其一 得山字
作者：伍瑞隆
朝代：明

溪流晴漾水花翻，客有乘舟来叩关。出户石泉当倚槛，闭门朝爽到他山。风雷乍拔林烟起，蒲艾初传野兴闲。荐罢灵均转相笑，座中谁忍独醒还。
午日同有开龙友诸子饮瑞虞点石斋席上赋四首 其三 得森字
作者：伍瑞隆
朝代：明

乘兴开樽竹树林，亭前风雨昼萧森。幽怀转向三闾尽，沥胆犹堪二子深。节序怀中青玉案，岁明山上白云心。可知一片英雄泪，不读离骚亦满襟。
午日同有开龙友诸子饮瑞虞点石斋席上赋四首 其二 得摇字
作者：伍瑞隆
朝代：明

为君晴泛木兰桡，几费溪头坐待潮。自信幽期应易阻，肯令佳节不相招。歌翻楚客黄金掷，麈对江莲白羽摇。醉挟飞龙欲归去，乱云疏竹故萧萧。
午日同有开龙友诸子饮瑞虞点石斋席上赋四首 其四 得花字
作者：伍瑞隆
朝代：明

五丝如锦蘸明霞，吊屈何须水上槎。就此一尊歌沅芷，亦当临海赋长沙。阄题乍送含情发，丽句争裁点笔斜。越女似怜新调好，隔江求谱采莲花。
午日同有开龙友诸子饮瑞虞点石斋席上赋四首·得山字
作者：伍瑞隆
朝代：明

溪流晴漾水花翻，客有乘舟来叩关。出户石泉当倚槛，闭门朝爽到他山。风雷乍拔林烟起，蒲艾初传野兴闲。荐罢灵均转相笑，座中谁忍独醒还。为君晴泛木兰桡，几费溪头坐待潮。自信幽期应易阻，肯令佳节不相招。歌翻楚客黄金掷，麈对江莲白羽摇。醉挟飞龙欲归去，乱云疏竹故萧萧。乘兴开樽竹树林，亭前风雨昼萧森。幽怀转向三闾尽，沥胆犹堪二子深。节序怀中青玉案，岁明山上白云心。可知一片英雄泪，不读离骚亦满襟。五丝如锦蘸明霞，吊屈何须水上槎。就此一尊歌沅芷，亦当临海赋长沙。阄题乍送含情发，丽句争裁点笔斜。越女似怜新调好，隔江求谱采莲花。
印上人归自淩江夜过叙别赋得十灰
作者：伍瑞隆
朝代：明

平安吾欲问，夜坐汝迟回。一别空秋尽，经年无雁来。难轮非定水，烧劫自沉灰。谁忍沧江上，中流宛溯洄。
即事
作者：伍瑞隆
朝代：明

凝姿送艳不胜情，掩映红罗秘弗明。侍婢莫将银烛背，灯前争看小徐卿。
即事偶题二首
作者：伍瑞隆
朝代：明

篱落水清浅，萧萧松与竹。人家断岸口，隐映依古木。野桥危截虹，江船聚清肃。映月架阴壑，清影相断续。玉轮澄空潭，山色射森绿。我来恣所适，次递问近属。刈草累丘垤，家才稻梁足。余志在名山，寒日每苦促。此地无芟扫，标韵乃不俗。萧疏积光景，清理自相触。十月北风恶，朝来逆船起。使橹如使山，竟日不百里。萧萧雨中花，风急飞似纸。舟人惘相顾，百丈曳江址。俯肩冲泥涂，没胫逐前侣。客子瞑深坐，相与角艺戏。淩厉呼明璚，偃蹇发叶子。虽无速到术，乃有辟寒理。须臾天无云，清寒月逾美。晴飙洒丹壑，万里澄渊沚。一苇信长风，三更返城市。
即事偶题二首·其一
作者：伍瑞隆
朝代：明

篱落水清浅，萧萧松与竹。人家断岸口，隐映依古木。野桥危截虹，江船聚清肃。映月架阴壑，清影相断续。玉轮澄空潭，山色射森绿。我来恣所适，次递问近属。刈草累丘垤，家才稻梁足。余志在名山，寒日每苦促。此地无芟扫，标韵乃不俗。萧疏积光景，清理自相触。
即事偶题二首·其二
作者：伍瑞隆
朝代：明

十月北风恶，朝来逆船起。使橹如使山，竟日不百里。萧萧雨中花，风急飞似纸。舟人惘相顾，百丈曳江址。俯肩冲泥涂，没胫逐前侣。客子瞑深坐，相与角艺戏。淩厉呼明璚，偃蹇发叶子。虽无速到术，乃有辟寒理。须臾天无云，清寒月逾美。晴飙洒丹壑，万里澄渊沚。一苇信长风，三更返城市。
即事赠翠姬
作者：伍瑞隆
朝代：明

双双飞燕上花枝，正是青楼欲睡时。一曲琵琶一壶酒，傍人休道画工知。
即事閒题
作者：伍瑞隆
朝代：明

黄粱一阵晓来风，龙眼吹残橄榄空。閒步长洲访春色，西河无数落花红。荷塘簇簇白藤花，冈尾冈头十万家。见说横江人不渡，峭帆风紧桂洲斜。西头南尾尽烟波，绿玉城中幽恨多。林步酒家休得醉，寨前芳草奈愁何。沙塘秋好发红莲，倚剑峰头尽日眠。下巷骑牛归上巷，水边沽酒过山边。秋风高陇不堪愁，双美桥西广渡头。凤岭驼山都莫问，更谁开社到瀛洲。石桥坑下水流澌，烈女祠前花万枝。借问凤凰山下月，至今犹照白莲池。何人移棹过江门，白石黄连尚有村。閒步海洲怀古处，道娘无墓可招魂。
即事閒题·其一
作者：伍瑞隆
朝代：明

黄粱一阵晓来风，龙眼吹残橄榄空。閒步长洲访春色，西河无数落花红。
即事閒题·其七
作者：伍瑞隆
朝代：明

何人移棹过江门，白石黄连尚有村。閒步海洲怀古处，道娘无墓可招魂。
即事閒题·其三
作者：伍瑞隆
朝代：明

西头南尾尽烟波，绿玉城中幽恨多。林步酒家休得醉，寨前芳草奈愁何。
即事閒题·其二
作者：伍瑞隆
朝代：明

荷塘簇簇白藤花，冈尾冈头十万家。见说横江人不渡，峭帆风紧桂洲斜。
即事閒题·其五
作者：伍瑞隆
朝代：明

秋风高陇不堪愁，双美桥西广渡头。凤岭驼山都莫问，更谁开社到瀛洲。
即事閒题·其六
作者：伍瑞隆
朝代：明

石桥坑下水流澌，烈女祠前花万枝。借问凤凰山下月，至今犹照白莲池。
即事閒题·其四
作者：伍瑞隆
朝代：明

沙塘秋好发红莲，倚剑峰头尽日眠。下巷骑牛归上巷，水边沽酒过山边。
古松行
作者：伍瑞隆
朝代：明

荒村海上小如黍，风俗虽陋树多古。仄径沿溪绕茅屋，郑氏祠前百馀武。双桥架壑水清浅，上有老松荫江水。交枝屈铁撑老蛟，回节旋星掣强弩。攒柯积拙黑虎死，圻地露骨苍龙起。陡峭虽无碍日枝，盘翻似出巧心制。傍人为我言，此是松安市。相传旧号水亭边，下有石斗白齿齿，埋没年来不堪纪。有时白日生风涛，坐觉青天响雷雨。我闻此语怆心骨，物在人亡何比比。此松生何年，凡松不如汝。借问种松人，今复在何许。前人种树后人宝，后人见树前人老。幸免人间斧与柯，敢祈雨露随芳草。嗟哉古人种树胡不早，却到人亡树方好。当时近前防损枝，今日市廛聊自保。萧萧兔丝遇风起，吹入路傍鲍鱼肆。寂莫空伤过客情，徘徊转见前人意。人生一世坎壈中，万事廓落不得志。百年之身尚不保，一日之心何所倚。阴阳浩荡如局棋，兴衰倚伏信难支。生前富贵有时歇，身后茫茫安所之。十围悲柳桓元子，千载还家丁令威。今朝惆怅此怀古，他日相怜知是谁。
古艳词
作者：伍瑞隆
朝代：明

疏钟凉月晚辉辉，仙子乘春夜未归。忽遇秦楼双彩凤，招摇齐向玉京飞。窈窕银塘花树深，新开绣阁倚层阴。美人笑指东窗下，叶落花开夜夜心。
古艳词·其一
作者：伍瑞隆
朝代：明

疏钟凉月晚辉辉，仙子乘春夜未归。忽遇秦楼双彩凤，招摇齐向玉京飞。
古艳词·其二
作者：伍瑞隆
朝代：明

窈窕银塘花树深，新开绣阁倚层阴。美人笑指东窗下，叶落花开夜夜心。
合掌岩小庵
作者：伍瑞隆
朝代：明

壁削双峰陡，庵临万仞遥。俯窗魂屡动，步径石疑摇。人迹谁堪下，山灵气日骄。岩花与涧草，随意碧萧萧。
吊连根树下墓同李伯襄戴公纶赋
作者：伍瑞隆
朝代：明

荒凉斜日隐残碑，双树同心傍墓垂。何处比肩仍有小，谁家连理自生枝。寒猿啸月愁相向，露叶啼风黯自悲。纵有芳魂招不得，强同湘竹到今疑。
同文徵瑞昆有开诸子送龙友入京赋得闻雁
作者：伍瑞隆
朝代：明

海国秋多雁，天空夜每闻。可怜千片影，凄断万重云。月冷声多苦，风高响易分。此时送征客，一听一氤氲。
同诸从泛舟限韵席上赋
作者：伍瑞隆
朝代：明

扁舟兴不浅，倚棹任长风。一水烟光外，千山云气中。夕阳残雨暗，幽树晚花红。坐觉尘心远，留连苍翠丛。
同诸子登醉花台望圭峰席上赋
作者：伍瑞隆
朝代：明

醉花台上醉花来，徙几名山入望开。我按晚云金世界，欲寻丹灶玉楼台。谁哉地主能歌桂，久矣群峰待举杯。不尽飞扬看落日，几时乘兴御风回。
周文郁以除夕别以初春二日来访喜赋
作者：伍瑞隆
朝代：明

雪中何处剡溪船，柏酒惊看得共传。饮具纵疏应十日，别情虽暂亦经年。心调绛蜡娇春雪，手辟名山待列仙。高兴似君难得再，愿拚幽事奉清缘。
咏怀
作者：伍瑞隆
朝代：明

周生绝代彦，混迹流伍间。四十名不成，慷慨登词坛。神悟通八极，俯仰周苍寰。肝胆照白日，高谊青云端。一言托生死，千金何足言。富贵岂不好，中怀非所欢。一朝忽长逝，墓草秋复班。寂寞念吾友，斯人良独难。
善哉行
作者：伍瑞隆
朝代：明

微风扇霁，天高夜清。岁之云暮，日月斯征。白云在天，亦洽于野。令夕何夕，见此粲者。去者日疏，来者日亲。为子之故，忧心孔殷。张灯举宴，与子饮酒。愿言同室，与子偕老。有鸟有鸟，高飞戾天。众羽从之，亦孔之膻。我心忧矣，不可瘳矣。寤寐求之，亶已劳矣。人生如寄，茫茫曷归。岂曰无感，多忧何为。既秣我马，亦脂我车。与子行迈，于焉欢娱。
四更月
作者：伍瑞隆
朝代：明

青天如水花露香，霜月四更寒始光。已怜入户鉴须发，况复聊人上画梁。十月风高朔气新，画楼深夜月无尘。直疑悬镜青天上，万里寒光抱玉人。满地清寒皎欲凝，怜光应为灭兰灯。谁知身在冰壶里，更上瑶台第一层。
四更月·其一
作者：伍瑞隆
朝代：明

青天如水花露香，霜月四更寒始光。已怜入户鉴须发，况复聊人上画梁。
四更月·其三
作者：伍瑞隆
朝代：明

满地清寒皎欲凝，怜光应为灭兰灯。谁知身在冰壶里，更上瑶台第一层。
四更月·其二
作者：伍瑞隆
朝代：明

十月风高朔气新，画楼深夜月无尘。直疑悬镜青天上，万里寒光抱玉人。
城上晚望寄龙友
作者：伍瑞隆
朝代：明

凭虚渺无际，倚剑望长天。凉露濯明月，晴风扇紫烟。人从树杪过，山入镜中悬。城郭遥相望，登临何处边。月色晴初好，思君独立时。水烟吞雪岸，城柳变霜丝。桂树王孙赋，梅花水部词。倘归未相负，应与白云期。
城上晚望寄龙友·其一
作者：伍瑞隆
朝代：明

凭虚渺无际，倚剑望长天。凉露濯明月，晴风扇紫烟。人从树杪过，山入镜中悬。城郭遥相望，登临何处边。
城上晚望寄龙友·其二
作者：伍瑞隆
朝代：明

月色晴初好，思君独立时。水烟吞雪岸，城柳变霜丝。桂树王孙赋，梅花水部词。倘归未相负，应与白云期。
夏日泛锦溪桥观芙蓉
作者：伍瑞隆
朝代：明

扁舟乘兴晚过从，幽事幽情雨一蓬。销夏客来无俗伴，先秋花发有芙蓉。潮光隐映洲前树，云气依微竹外峰。此去采芳君莫厌，相期明日又深松。
夏日舟中坐雨限韵
作者：伍瑞隆
朝代：明

瘦因长厌肉，淡岂为无盐。散帙诗千卷，扁舟雨一帘。潭香花影聚，人语鹤声兼。坐待前溪晚，新篁爽气尖。
夜啼鸟
作者：伍瑞隆
朝代：明

不有夜啼鸟，谁怜夜啼妇。夜啼惊郎眠，不似妾眠苦。
夜宴
作者：伍瑞隆
朝代：明

清月上初半，明星灿且稀。条风动嘉树，冉冉当窗飞。佳人坐清夜，眷此不知疲。华灯扬素彩，金鳞鲙玉卮。春兰发深谷，芳馨被长陂。高扬何袅袅，芳华不自持。愿子同欢爱，嘉会常及兹。
夜泊长洲山下望月
作者：伍瑞隆
朝代：明

芙蓉醉尽暮江平，有客停船待晓行。山洗夜风秋转静，水明天镜月初生。情知乌鹊元三匝，魄在冰壶见独清。此去采芳携手处，相看明日又孤城。
安期岩
作者：伍瑞隆
朝代：明

千峰逋客意，七载卧游心。倚杖青霄暮，怀仙琪树林。野花寒自发，细竹晚逾阴。服食真吾事，菖蒲未许寻。
客冈州送栖壑和尚还鼎湖
作者：伍瑞隆
朝代：明

昔日从师断二愚，别来原只在须臾。肉身喜见生菩萨，法座前称老腐儒。满月一帘天在水，香风万里露成珠。凭师试展琉璃臂，入我罔城立雪图。
宿云路村
作者：伍瑞隆
朝代：明

白云深不极，篱落数家村。风俗有遗朴，儿童亦候门。花寒风自落，山晚日初昏。就此聊高枕，登临兴绪繁。
宿月溪寄答小开
作者：伍瑞隆
朝代：明

禅床孤月夜，寂寞坐秋光。伴榻云如水，开帘山满堂。雨花晴自散，清籁夜偏长。感念昔游子，思君各一方。
寄怀昆崙山拾遗记昆崙九层层相去万里颇与淮南大宛诸书不同均之域内外名山莫有及也
作者：伍瑞隆
朝代：明

西来灵气敞昆崙，突兀仙都帝可扪。盆偃华夷群岳小，龙昂天地一山尊。孤峰日月寒相掠，六合风云漭自吞。最好阎浮看世界，黄河万里限中原。
寄答欧嘉可欧嘉可自五羊来过村居时余方入城亦访嘉可不值嘉可有诗见怀赋此奉答
作者：伍瑞隆
朝代：明

思君却向访柴关，何事君来又独还。两地共悬招白社，三年空自忆青山。梅花海上春愁远，明月尊前夜色闲。可道佳期容再误，别来吾已鬓毛斑。
寄题陈中翰帆园
作者：伍瑞隆
朝代：明

百尺楼头梦不同，聊将丘壑付途穷。高悬虞夏商周席，坐待东西南北风。自觉江湖归枕簟，未烦舟楫到方蓬。蕙兰九畹人如玉，只在孤帆一片中。
寄黄六如
作者：伍瑞隆
朝代：明

几度寻君醉落霞，至今风雨尚天涯。可应彭泽先生酒，不到东陵处士家。留客晚凉枝上月，聊人幽思槛前花。吾将拚尽山阴兴，为尔登临日每斜。
寿
作者：伍瑞隆
朝代：明

罗浮蜿蜒一万折，缥缈飞云隔天日。西望三茅东二室，真气灵风莽相发。中有紫髯白晰之神仙，黄麟玉麈秋金鞭。朅来日夜游其巅，霓裳鹤氅何翩翩。自言生年几千亿，往往相逢人不识。反骨洗髓不可知，但是鸿濛有真迹。日饮金茎露千石，醉来长啸山云白。怀中一匕大飞丸，坐弄朱明日初出。或时江上弹琅璈，手持龙角如持螯。高歌忽入白云去，五岳不动青天高。我闻其先有聃有白还有翱，万古仙灵钟彩毫。精华忽复孕其子，错落霞光片片掌中紫。只今少年文藻绝代无，会须一举淩风九万里。古云徐卿百不忧，公亦滚滚生公侯。他时更祝南山为君颂，可但是来往乾坤在十洲。
寿从父初度
作者：伍瑞隆
朝代：明

赫赫我祖，令德孔艾。既彰乃家，亦浃累世。伯发其祥，用昭厥裔。鹡鸰在原，我父则季。伯也亢宗，宜兄宜弟。爰歌埙篪，载咏棠棣。令兹著雍，涒滩则从。伯也六十，初度乃逢。父亦大年，翩然两翁。举酒属伯，君子如龙。唯川新至，是在尔躬。南山有柏，北山有松。何以祝之，万福攸同。
寿何别驾惺宇先生八十一初度
作者：伍瑞隆
朝代：明

清明仙吏早抽簪，初服萧然返旧林。赋就梅花春酒暖，筵开桃实露华深。餐芝自识冥鸿理，爱士真怜相马心。家学玄成谁不羡，看君玉树已千寻。
寿叶台山太师二首 其一 赋得三山列翠
作者：伍瑞隆
朝代：明

巑岏青黛拥仙都，万壑千峰入画图。地自名山开九籥，树从栖鹤识三珠。白云岭上元堪悦，灵气朝来尽可呼。我欲山中寻宰相，相携尽日醉蓬壶。
寿叶台山太师二首 其一 赋得宝地苍霞
作者：伍瑞隆
朝代：明

天开檀海秘，人现宰官身。玉鼎调明主，金仙属老臣。九衢悬慧日，四照尽阳春。晚就苍霞地，闲同宝树邻。江山留胜迹，题咏忆前人。学接千秋统，心兼八解真。地灵霖作石，道广露为津。回首三千界，青云满后尘。
寿叶台山太师二首 其一 赋得驾海仙坛
作者：伍瑞隆
朝代：明

碧云千顷浪光紫，古坛夜傍老蛟语。仙人手把赤珊瑚，徙倚空濛阅千古。怀中一匕大飞丸，日月在掌天在肩。戏海更闻有神物，登坛早晚飞天门。
寿叶台山太师二首 其一 赋得龙潭瀑布
作者：伍瑞隆
朝代：明

造化开神秀，七闽领诸秘。郁郁龙潭山，乃在青天际。丹梯万馀仞，满目生淩厉。传闻帝西顾，眷念在沴戾。乃遣苍龙精，守此玉潭㵝。龙也栖昆崙，始复发枯滞。霏霏霢霂膏，濯濯清泠惠。万灵一洒遍，帝心自兹慰。龙乃复韬彩，归卧故山澨。顿令观光人，矫首歌名世。
寿叶台山太师二首 其二 赋得作霖灵石
作者：伍瑞隆
朝代：明

青天秀出神仙窟，帝遣巨灵擘山骨。嶙峋陡立万仞馀，隐映云霄倚天日。有时变化含风雷，从龙一洒春霖开。泽尽苍生谢天子，乘风万里归蓬莱。
寿叶台山太师二首 其二 赋得大姥还丹
作者：伍瑞隆
朝代：明

西来岳色彩云间，神母曾闻就大还。自是鼎铉分圣寿，非关药饵驻红颜。千秋元老名知重，八极仙灵手自攀。三十六峰明月夜，可容分席望仙班。
寿叶台山太师二首 其二 赋得蟠桃春坞
作者：伍瑞隆
朝代：明

异果留千岁，闽山接十洲。有桃皆卵核，无树不蟠虬。地共仙源迥，花藏春坞幽。云台朝试赵，璚实夜迎刘。汉殿来金母，玄都伴玉楼。赤瑛盘一色，金马客三偷。曾侍周王宴，初从李耳游。知君仁寿域，到处得丹丘。
寿叶台山太师二首 其二 赋得鳌顶云峰
作者：伍瑞隆
朝代：明

鸿濛昔未辟，未有补天手。青山各混沌，流峙自相蹂。女娲截巨鳌，戴以众山首。是时九仙人，丹灶亦初守。相随奠山岳，耸出万仞陡。青天金芙蓉，翠彩分四走。容容山上云，时作苍龙吼。莽荡应风雷，洒润满林薮。中有上仙人，云卧日渐久。朅来游其巅，万灵在衿肘。壮哉鳌戴功，天柱永不朽。
寿叶台山太师二首·赋得三山列翠
作者：伍瑞隆
朝代：明

巑岏青黛拥仙都，万壑千峰入画图。地自名山开九籥，树从栖鹤识三珠。白云岭上元堪悦，灵气朝来尽可呼。我欲山中寻宰相，相携尽日醉蓬壶。西来岳色彩云间，神母曾闻就大还。自是鼎铉分圣寿，非关药饵驻红颜。千秋元老名知重，八极仙灵手自攀。三十六峰明月夜，可容分席望仙班。
寿叶台山太师二首·赋得宝地苍霞
作者：伍瑞隆
朝代：明

天开檀海秘，人现宰官身。玉鼎调明主，金仙属老臣。九衢悬慧日，四照尽阳春。晚就苍霞地，闲同宝树邻。江山留胜迹，题咏忆前人。学接千秋统，心兼八解真。地灵霖作石，道广露为津。回首三千界，青云满后尘。异果留千岁，闽山接十洲。有桃皆卵核，无树不蟠虬。地共仙源迥，花藏春坞幽。云台朝试赵，璚实夜迎刘。汉殿来金母，玄都伴玉楼。赤瑛盘一色，金马客三偷。曾侍周王宴，初从李耳游。知君仁寿域，到处得丹丘。
寿叶台山太师二首·赋得驾海仙坛
作者：伍瑞隆
朝代：明

碧云千顷浪光紫，古坛夜傍老蛟语。仙人手把赤珊瑚，徙倚空濛阅千古。怀中一匕大飞丸，日月在掌天在肩。戏海更闻有神物，登坛早晚飞天门。青天秀出神仙窟，帝遣巨灵擘山骨。嶙峋陡立万仞馀，隐映云霄倚天日。有时变化含风雷，从龙一洒春霖开。泽尽苍生谢天子，乘风万里归蓬莱。
寿叶台山太师二首·赋得龙潭瀑布
作者：伍瑞隆
朝代：明

造化开神秀，七闽领诸秘。郁郁龙潭山，乃在青天际。丹梯万馀仞，满目生淩厉。传闻帝西顾，眷念在沴戾。乃遣苍龙精，守此玉潭㵝。龙也栖昆崙，始复发枯滞。霏霏霢霂膏，濯濯清泠惠。万灵一洒遍，帝心自兹慰。龙乃复韬彩，归卧故山澨。顿令观光人，矫首歌名世。鸿濛昔未辟，未有补天手。青山各混沌，流峙自相蹂。女娲截巨鳌，戴以众山首。是时九仙人，丹灶亦初守。相随奠山岳，耸出万仞陡。青天金芙蓉，翠彩分四走。容容山上云，时作苍龙吼。莽荡应风雷，洒润满林薮。中有上仙人，云卧日渐久。朅来游其巅，万灵在衿肘。壮哉鳌戴功，天柱永不朽。
寿潘仲载母麦孺人八十一初度
作者：伍瑞隆
朝代：明

千秋女仪几堪数，我闻鸿妻与邹姥。当时梁子孟者夫，贤声不尽留今古。天生懿妇如哲士，一发再发岂常武。无乃乾坤积清淑，是有触之孙与祖。既发既寿亦既昌，世间乃有潘郎母。潘郎累世并词杰，綵笔落落淩春雪。万片虹霓口自呼，八极风云手堪掇。肮脏论交天地间，群雄倾盖相追扳。精华忽复孕其子，朗朗潘郎行玉山。只今王李事沦落，却有小才肆佻薄。栎园先生亦渐逵，老手不与后生角。潘郎劲力奋南海，一挥宇宙云烟改。剑锋历落向无前，苍茫紫电摇真宰。历尽名山意转骄，飘然一举谢尘劳。因教鲤对趋庭暇，漫拟閒居赋二毛。板舆轻轩奉宣药，高堂夫人恣行乐。年开八帙仍有加，童颜两颊飞紫霞。潘郎膝前列孙子，满庭兰玉辉丹砂。母乎母乎，吾今为尔歌琳琅。人间上寿原不常，况乃有子如潘郎。是子班衣母应喜，是母传觞客应舞。何必瑶池王母歌白云，又何必交梨火枣与玉斧。我与潘郎未相识，潘郎爱我如双璧。母也今逢设悦辰，为君祝母心何极。罗浮四百三十峰，峰峰秀出金芙蓉。知君终合此飞举，千载邹梁斯下风。
寿高懋轩先生初度
作者：伍瑞隆
朝代：明

仙郎七十气空群，却向清时卧白云。綵笔旧高南海色，交梨析向紫薇分。怀中莽挟青龙气，膝下看成彩凤文。我上峰头拾瑶草，与君沉醉坐氤氲。
将游西樵舟中与李太史诸公赋
作者：伍瑞隆
朝代：明

不惮名山远，来从太史游。客兼群谢会，人羡李膺舟。水色摇残日，蝉声剩晚秋。滔滔江上意，箫鼓在中流。树影临江断，名山入望遥。村原隐楼榭，云日丽风潮。酒对澄波夕，琴将片月招。客行殊未已，何处是西樵。
将游西樵舟中与李太史诸公赋·其一
作者：伍瑞隆
朝代：明

不惮名山远，来从太史游。客兼群谢会，人羡李膺舟。水色摇残日，蝉声剩晚秋。滔滔江上意，箫鼓在中流。
将游西樵舟中与李太史诸公赋·其二
作者：伍瑞隆
朝代：明

树影临江断，名山入望遥。村原隐楼榭，云日丽风潮。酒对澄波夕，琴将片月招。客行殊未已，何处是西樵。
小开生日戏赠
作者：伍瑞隆
朝代：明

二十七年前，汝生才渺然。今来遂成长，且欲具髭髯。诗许襄阳后，名应小陆先。野情天际鹤，棋兴橘中仙。性定丹初解，思精画未传。时携穆生醴，啸上子猷船。剑识双龙理，楼推五凤篇。莫将吾弟好，翻薄汝兄贤。
小除日早起戏作
作者：伍瑞隆
朝代：明

大寒以后未五日，冻气全销暖烟溢。今年春事良不迟，小除巳见花满枝。山院沉沉曙光晓，主人独坐见啼鸟。啼鸟欲啼啼且飞，一声一声朝日辉。入言禽鸟得气早，主人贫病何当好。十年牢落卧长林，感时恨别伤我心。虽有同声二三子，彼此飘零不堪数。我闻三尸览大荒，夜书人过奏帝傍。吾生未完亦何缺，三尸为我当何说。二十七年君所知，上帝有问君莫欺。自从搦管登秇苑，往往风云在舒卷。只今年来诗益豪，文章错落北斗高。何况善醉善痴复如此，世间能得几男子。三尸三尸夜上天，我也有是穷胡然。大都乾坤妒不小，三尸不言我亦晓。名倾一时士不喜，才高天下难为理。不过吾生当路穷，举目万事萧瑟中。我能落笔变誉毁，反覆阴阳乱神鬼。如何对酒不高歌，其实造化能我何。三尸不言我亦已，我有一说君恼死。
山中作
作者：伍瑞隆
朝代：明

一榻翛然坐不移，夜凉空馆寂观时。身如野鹤心如水，不是幽人谁得知。
山中漫赋二首
作者：伍瑞隆
朝代：明

山中足清赏，独恨不能棋。一日有吾长，三人常我师。销愁良有托，索醉复何辞。得趣未妨败，精思宁厌迟。雁行高易断，蛇窦曲难支。恐遂托陶侃，终无乞墅期。山中足清赏，独恨不能箫。吴市人堪在，秦楼凤可招。参差临夜月，凄冷度商飙。似诉萦愁梦，传歌伴寂寥。王褒赋空就，蓟子去非遥。何事人如玉，悠悠廿四桥。
山中漫赋二首·其一
作者：伍瑞隆
朝代：明

山中足清赏，独恨不能棋。一日有吾长，三人常我师。销愁良有托，索醉复何辞。得趣未妨败，精思宁厌迟。雁行高易断，蛇窦曲难支。恐遂托陶侃，终无乞墅期。
山中漫赋二首·其二
作者：伍瑞隆
朝代：明

山中足清赏，独恨不能箫。吴市人堪在，秦楼凤可招。参差临夜月，凄冷度商飙。似诉萦愁梦，传歌伴寂寥。王褒赋空就，蓟子去非遥。何事人如玉，悠悠廿四桥。
山中行
作者：伍瑞隆
朝代：明

回蹊荡长风，寥廓望北堰。天寒归鸟疾，日落苍山远。青蝇冷依袖，欲拂冻恐损。阴阳不可测，节序漫相转。相逢山中人，为我叹一饭。今年春夏间，苦潦秋复旱。桑条淫雨烂，十蚕九无茧。山田既已薄，毒日秋似剪。比来自入冬，百忧尚不阐。积阴动连月，日影屡惊犬。嗷嗷望邻里，有金不得遣。一炬亦已适，妻子恐不免。门前吏何怒，民事良独蹇。群盗日纵横，海上纷席捲。小人担石蓄，输转敢自晚。贫家忍饥寒，豪家侈欢宴。百金买歌舞，千金作迎饯。余生苦不早，身老百计舛。井枯饮亦少，况乃希饱暖。闻君多悲心，此意为一展。立谈未及毕，泪下气欲殄。所言虽不一，此语终滚滚。退为山中行，狼藉寄孤恳。
山居杂咏
作者：伍瑞隆
朝代：明

独坐檐宇间，林端瓷清赏。空山日落时，满屋秋虫响。天地亦已大，斯人何苦心。把酒语不得，西风吹上林。散步出西堰，迤移山路长。秋兰漫堪采，赠子为衣裳。檐前暑渐稀，闲窗梦初醒。风动金琅珰，爽然发清警。
山居杂咏·其一
作者：伍瑞隆
朝代：明

独坐檐宇间，林端瓷清赏。空山日落时，满屋秋虫响。
山居杂咏·其三
作者：伍瑞隆
朝代：明

散步出西堰，迤移山路长。秋兰漫堪采，赠子为衣裳。
山居杂咏·其二
作者：伍瑞隆
朝代：明

天地亦已大，斯人何苦心。把酒语不得，西风吹上林。
山居杂咏·其四
作者：伍瑞隆
朝代：明

檐前暑渐稀，闲窗梦初醒。风动金琅珰，爽然发清警。
山斋煮茶
作者：伍瑞隆
朝代：明

晓城风雨晚城霞，白石清溪处士家。高卧北窗慵不起，木兰花下教煎茶。四月穿绵五月裘，由来片月喘吴牛。那应别有清凉界，七椀乘风到上头。
山斋煮茶·其一
作者：伍瑞隆
朝代：明

晓城风雨晚城霞，白石清溪处士家。高卧北窗慵不起，木兰花下教煎茶。
山斋煮茶·其二
作者：伍瑞隆
朝代：明

四月穿绵五月裘，由来片月喘吴牛。那应别有清凉界，七椀乘风到上头。
山斋煮茶·其二
作者：伍瑞隆
朝代：明
体裁：七言绝句

四月穿绵五月裘，由来片月喘吴牛。那应别有清凉界，七碗乘风到上头。
岁暮寄陈时献
作者：伍瑞隆
朝代：明

怀人惊节序，握手限津梁。沧海交情远，云山别路长。论花朝倚袂，倾酒夜焚香。彩笔知无恙，何时接雁行。
岁暮旅怀寄有开舍弟
作者：伍瑞隆
朝代：明

城高日初出，幽思满前林。不见山中伴，空伤岁暮心。微风送疏雨，残雪作春阴。节序年年过，生涯悲至今。同是残年色，愁中我自看。感时频下泪，忆弟独凭阑。山晚归乌疾，城高背日寒。一编秦汉玺，聊取寄清欢。一别故山去，花期几度开。避人甘卧病，留客想登台。孤馆日将夕，残年思转哀。城中万株柳，含态待春催。乱竹残烧外，寒山归鸟边。春光生雪后，客思起灯前。世路空双鬓，花开又一年。不堪望乡处，孤剑倚长天。终日坐寥寂，出门朋好疏。喜逢故乡使，接得倚闾书。久客怜亲老，多愁复岁除。微吟对孤烛，萧瑟夜窗虚。
岁暮旅怀寄有开舍弟·其一
作者：伍瑞隆
朝代：明

城高日初出，幽思满前林。不见山中伴，空伤岁暮心。微风送疏雨，残雪作春阴。节序年年过，生涯悲至今。
岁暮旅怀寄有开舍弟·其三
作者：伍瑞隆
朝代：明

一别故山去，花期几度开。避人甘卧病，留客想登台。孤馆日将夕，残年思转哀。城中万株柳，含态待春催。
岁暮旅怀寄有开舍弟·其二
作者：伍瑞隆
朝代：明

同是残年色，愁中我自看。感时频下泪，忆弟独凭阑。山晚归乌疾，城高背日寒。一编秦汉玺，聊取寄清欢。
岁暮旅怀寄有开舍弟·其五
作者：伍瑞隆
朝代：明

终日坐寥寂，出门朋好疏。喜逢故乡使，接得倚闾书。久客怜亲老，多愁复岁除。微吟对孤烛，萧瑟夜窗虚。
岁暮旅怀寄有开舍弟·其四
作者：伍瑞隆
朝代：明

乱竹残烧外，寒山归鸟边。春光生雪后，客思起灯前。世路空双鬓，花开又一年。不堪望乡处，孤剑倚长天。
己酉秋暮詹伯润何襄武詹季茎三子过访
作者：伍瑞隆
朝代：明

世间安得此怪事，吾友飘零今尚尔。何生射策不见收，三年三年复如此。詹生兄弟皆可怜，与我同声复同里。得钱沽酒即相呼，自谓论交保终始。我从前岁忽庐居，詹生伯子亦失恃。两两天祻生北堂，一日风波各失所。哀鸣毁顿不堪数，每一相见泪如雨。季子从来拔俗姿，双目烱烱如电紫。安知贤者还数奇，卧病萧然渺其视。十年著书不成名，失明空复谭簠簋。虽然梓里如抟沙，三年不一相经过。穷愁之苦有如此，相逢不饮将如何。人生穷通会有数，吾辈焉得长咨嗟。
得伯襄报
作者：伍瑞隆
朝代：明

捷书遥自帝城来，问别初停掌上杯。闻道十年莲社客，居然七字柏梁才。众中词赋谁争长，别后风尘黯不开。言念旧时风雨过，岭云燕树首重回。词场騕袅竞空群，四子登坛始是君。高唱十年馀白雪，大名一日起青云。会应头腹龙堪定，可是雌雄剑自分。摇落故人犹善饭，未忧重拟北山文。
得伯襄报·其一
作者：伍瑞隆
朝代：明

捷书遥自帝城来，问别初停掌上杯。闻道十年莲社客，居然七字柏梁才。众中词赋谁争长，别后风尘黯不开。言念旧时风雨过，岭云燕树首重回。
得伯襄报·其二
作者：伍瑞隆
朝代：明

词场騕袅竞空群，四子登坛始是君。高唱十年馀白雪，大名一日起青云。会应头腹龙堪定，可是雌雄剑自分。摇落故人犹善饭，未忧重拟北山文。
怀从弟文度
作者：伍瑞隆
朝代：明

得意二三子，如君良亦稀。寒梅开又落，行客几时归。旅梦寒应作，芳心倦转违。朝朝候消息，愁见雁鸿飞。
怀仙
作者：伍瑞隆
朝代：明

采石长庚客，金门太岁精。术宁因授得，丹岂为烧成。酒气开云日，诗情破死生。寄书曾不到，谁遣鹤相迎。二十三处饮，人人见此人。高情无不可，良会任相亲。瑶草春深长，琼花雨后新。相思在天上，云月是芳邻。
怀仙·其一
作者：伍瑞隆
朝代：明

采石长庚客，金门太岁精。术宁因授得，丹岂为烧成。酒气开云日，诗情破死生。寄书曾不到，谁遣鹤相迎。
怀仙·其二
作者：伍瑞隆
朝代：明

二十三处饮，人人见此人。高情无不可，良会任相亲。瑶草春深长，琼花雨后新。相思在天上，云月是芳邻。
怀何龙友太史因李太史付寄
作者：伍瑞隆
朝代：明

与君曾有十年期，今日真能称往时。天下论才如尔少，匣中看剑喜吾知。应教翰藻争金石，渐有风猷属鼎彝。旧社李生还并署，春风岐路益相思。
怨诗
作者：伍瑞隆
朝代：明

明星当大路，旭日照长林。晨起坐房室，秋风吹我襟。秋风一何寒，江路一何遥。良人远离别，遇风如蓬飘。昔年君别妾，江上春风早。今日妾思君，秋庭生秋草。
怨诗·其一
作者：伍瑞隆
朝代：明

明星当大路，旭日照长林。晨起坐房室，秋风吹我襟。
怨诗·其三
作者：伍瑞隆
朝代：明

昔年君别妾，江上春风早。今日妾思君，秋庭生秋草。
怨诗·其二
作者：伍瑞隆
朝代：明

秋风一何寒，江路一何遥。良人远离别，遇风如蓬飘。
恶草行
作者：伍瑞隆
朝代：明

路傍恶草不满尺，叶开如拳捲如席。车马纷纷踏作泥，飘零委地无人识。东皋先生大山麓，草也滋蔓药圃侧。早雷喧春春欲深，千英万卉生颜色。李花能白桃花红，草亦葳甤着朱碧。市肆少年太无赖，看春不辨苍与白。坐令此物登中堂，爱惜如珠掷不得。物固有缘兼有运，可怜非类乃邀泽。纵使漫山未足忧，不免芳兰气萧索。圣明天子坐明光，五风十雨调阴阳。明堂种柏不种柳，禾黍风清接大荒。一时硕辅尽娄狄，满朝彰痹称明良。梨花九月不足瑞，矧尔恶草生路傍。青天白日照肝胆，魍魉离魅胡不藏。慷慨操笔发欲指，烈士谁哉请上方。
情诗
作者：伍瑞隆
朝代：明

十五伴郎宿，郎心似明月。只恐二八来，分明有圆缺。枕郎双玉臂，郎问夜何久。可怜侬片心，展转在郎手。
情诗·其一
作者：伍瑞隆
朝代：明

十五伴郎宿，郎心似明月。只恐二八来，分明有圆缺。
情诗·其二
作者：伍瑞隆
朝代：明

枕郎双玉臂，郎问夜何久。可怜侬片心，展转在郎手。
戊午小除前三日立春
作者：伍瑞隆
朝代：明

坐觉春风转，蹉跎岁近除。一年看又尽，双鬓感何如。暖入花争笑，寒归柳尚疏。野人相唤饮，随意剪青蔬。
戏为友人题鸳鸯图赠女道士
作者：伍瑞隆
朝代：明

春绡清映玉生光，画出林塘云水香。千片红莲万枝柳，中流争羡紫鸳鸯。鸳鸯对浴复同栖，翠羽红衣恋夕晖。碧海三山君不见，纵令骑凤亦双飞。玄都玉府信清娱，三鸟西来数寄书。试问鸳鸯如许事，凤情鸾想近何如。芙蓉城里起春风，小玉云英自掌中。得似在梁双比翼，月明烟暖水花红。应怜彩翼弄春茵，玉沼银塘夜夜亲。一曲霓裳君莫管，珊瑚同树更无人。云林女伴踏歌来，仙桂灵芝满目开。闻说此中誇胜事，月明双跨綵鸳回。相怜相伴小洲前，紫府离今不记年。曾是玉皇亲手戏，教来双作水中仙。身前身后总茫如，跨鹤骖鸾路有馀。安得随君化鸳侣，双双来往步清虚。
戏为友人题鸳鸯图赠女道士·其一
作者：伍瑞隆
朝代：明

春绡清映玉生光，画出林塘云水香。千片红莲万枝柳，中流争羡紫鸳鸯。
戏为友人题鸳鸯图赠女道士·其七
作者：伍瑞隆
朝代：明

相怜相伴小洲前，紫府离今不记年。曾是玉皇亲手戏，教来双作水中仙。
戏为友人题鸳鸯图赠女道士·其三
作者：伍瑞隆
朝代：明

玄都玉府信清娱，三鸟西来数寄书。试问鸳鸯如许事，凤情鸾想近何如。
戏为友人题鸳鸯图赠女道士·其二
作者：伍瑞隆
朝代：明

鸳鸯对浴复同栖，翠羽红衣恋夕晖。碧海三山君不见，纵令骑凤亦双飞。
戏为友人题鸳鸯图赠女道士·其五
作者：伍瑞隆
朝代：明

应怜彩翼弄春茵，玉沼银塘夜夜亲。一曲霓裳君莫管，珊瑚同树更无人。
戏为友人题鸳鸯图赠女道士·其八
作者：伍瑞隆
朝代：明

身前身后总茫如，跨鹤骖鸾路有馀。安得随君化鸳侣，双双来往步清虚。
戏为友人题鸳鸯图赠女道士·其六
作者：伍瑞隆
朝代：明

云林女伴踏歌来，仙桂灵芝满目开。闻说此中誇胜事，月明双跨綵鸳回。
戏为友人题鸳鸯图赠女道士·其四
作者：伍瑞隆
朝代：明

芙蓉城里起春风，小玉云英自掌中。得似在梁双比翼，月明烟暖水花红。
戏呈公纶
作者：伍瑞隆
朝代：明

青楼临大路，寂寂倚清闺。要我木兰下，逢君春水西。繁花朝雪映，垂柳暮烟低。最是销魂处，催人送鸟啼。
戏答刘孟生赠囊
作者：伍瑞隆
朝代：明

碧窗明玉映朱丝，睡起临风写艳词。内殿前生应画史，青楼今日谬情师。曾传凤女吹新谱，亦教张郎善画眉。能事此中君不信，请将如法试相思。
戏答李伯襄
作者：伍瑞隆
朝代：明

思君频忆早梅芳，垂袖临风望月光。自是君心不如月，却教零露满衣裳。暖风微雨昼迷冥，深院无人处处莺。未必诏华从此掷，不须愁怨却悲鸣。春潮初落大江平，日暮浮尊爽气生。无限中洲生杜若，塞芳何处不逢迎。别路风尘万态新，相思宁在柳园春。故人纵是音书寡，折得垂杨不寄人。惜春频上望春楼，花落纷纷水自流。不是世情春雪薄，任教纨扇不经秋。十年曾忆李膺期，今日相思异往时。可是留连君不厌，未应长负紫霞卮。
戏答李伯襄·其一
作者：伍瑞隆
朝代：明

思君频忆早梅芳，垂袖临风望月光。自是君心不如月，却教零露满衣裳。
戏答李伯襄·其三
作者：伍瑞隆
朝代：明

春潮初落大江平，日暮浮尊爽气生。无限中洲生杜若，塞芳何处不逢迎。
戏答李伯襄·其二
作者：伍瑞隆
朝代：明

暖风微雨昼迷冥，深院无人处处莺。未必诏华从此掷，不须愁怨却悲鸣。
戏答李伯襄·其五
作者：伍瑞隆
朝代：明

惜春频上望春楼，花落纷纷水自流。不是世情春雪薄，任教纨扇不经秋。
戏答李伯襄·其六
作者：伍瑞隆
朝代：明

十年曾忆李膺期，今日相思异往时。可是留连君不厌，未应长负紫霞卮。
戏答李伯襄·其四
作者：伍瑞隆
朝代：明

别路风尘万态新，相思宁在柳园春。故人纵是音书寡，折得垂杨不寄人。
拟古踏灯词
作者：伍瑞隆
朝代：明

灯烟一带紫光斜，何处新妆踏落花。前面金莲双綵烛，行人知是五侯家。溪光摇荡锦云开，夹道惊传凤辇来。十里红尘遮不断，五陵诸少打毬回。
拟古踏灯词·其一
作者：伍瑞隆
朝代：明

灯烟一带紫光斜，何处新妆踏落花。前面金莲双綵烛，行人知是五侯家。
拟古踏灯词·其二
作者：伍瑞隆
朝代：明

溪光摇荡锦云开，夹道惊传凤辇来。十里红尘遮不断，五陵诸少打毬回。
拟秦楼初成弄玉赠萧史作赠伯友新昏
作者：伍瑞隆
朝代：明

黄金为宇，白玉雕栏。与子同登，新昏孔欢。旨酒既设，椒兰既焚。与子同登，亲恩主恩。袅袅则鸣，彼箫之声。余为子和，与子同盟。在禽为凤，妾也为皇。千载于飞，其鸣锵锵。在木为琴，妾也为軨。下调高张，唯子所准。君为衣袂，妾则为裳。君为明月，妾依其光。千秋万岁，乐哉未央。
拟赵师雄梅花树下初醒作
作者：伍瑞隆
朝代：明

来从何处至，去定几时辞。此事终谁解，香魂祇自知。清欢留翠羽，清怨上花枝。淡月笼山晓，疏云逗日迟。横斜雪相映，娇冷玉难支。想像花前酒，分时梦里时。佳人空怅望，良遇到今疑。咫尺瑶台路，迢迢不可期。
掩骼诗赠何存丹
作者：伍瑞隆
朝代：明

阴风吹山暗山谷，山鬼啾唧深夜哭。秋深草死天色昏，鬼火阴阴墓前竹。何须更遣说沙场，漠漠黄云入渺茫。山中岁月总长夜，春雨秋云空自伤。孤魂欲散散不得，此身谁遣在山侧。有家无家不可知，久矣荒凉少人迹。鸢兮何怒鸟何饥，朽者啄骨尸啄肌。纵有亲知常掩泪，重来枯骨岂相思。况逢山暝日将暮，人归又作牛羊路。白沙黄土蹂成尘，践踏那知下泉苦。不因慧剑有何君，墓也为田柏为薪。周官悬器徒遗简，汉王归轊亦从军。化作兔丝不堪结，化作啼鹃终是血。渺漠游魂入梦难，谁哉更守莲花舌。故知怀中策有主，有人无雨亦避雨。佐尧历晋功何多，君家比干旧如此。养雀归环会四枚，铸印成龟亦三顾。况尔万物人独灵，泽及枯骨岂小补。所嗟千古暗魂销，白杨风雨但萧萧。汨罗江底三闾骨，不见招魂与大招。
效白乐天体赋四绝为赠陈正子父
作者：伍瑞隆
朝代：明

世上好官人不知，请君试听好官诗。忧□平日犹常事，保得临危不易□。与君同难昔年时，死处空□连与迟。今日覆盆都照尽，此心君却有天知。西江道法接朱程，近两先生邹与曾。廉地产材多正气，似公还是古狂矜。经义求才自不然，真才元不在秦燕。看君颠沛频年事，何必科名羡汝贤。
效白乐天体赋四绝为赠陈正子父·其一
作者：伍瑞隆
朝代：明

世上好官人不知，请君试听好官诗。忧□平日犹常事，保得临危不易□。
效白乐天体赋四绝为赠陈正子父·其三
作者：伍瑞隆
朝代：明

西江道法接朱程，近两先生邹与曾。廉地产材多正气，似公还是古狂矜。
效白乐天体赋四绝为赠陈正子父·其二
作者：伍瑞隆
朝代：明

与君同难昔年时，死处空□连与迟。今日覆盆都照尽，此心君却有天知。
效白乐天体赋四绝为赠陈正子父·其四
作者：伍瑞隆
朝代：明

经义求才自不然，真才元不在秦燕。看君颠沛频年事，何必科名羡汝贤。
斋中杂咏
作者：伍瑞隆
朝代：明

风来万树动，月出半山白。谁家吹笛郎，骑牛过西陌。城头折葛花，一朵如鸳鸯。莫漫怜芳采，相牵亦太长。
斋中杂咏·其一
作者：伍瑞隆
朝代：明

风来万树动，月出半山白。谁家吹笛郎，骑牛过西陌。
斋中杂咏·其二
作者：伍瑞隆
朝代：明

城头折葛花，一朵如鸳鸯。莫漫怜芳采，相牵亦太长。
旅中七夕寄文度
作者：伍瑞隆
朝代：明

晚晴新月上烟萝，独倚花前想渡河。同在城中不相见，问君谁最旅怀多。
旅夜寄赠蒙胤良
作者：伍瑞隆
朝代：明

少年绿鬓任清芬，文藻风流更不群。醉后兰心成缱绻，分来香气太氤氲。车留潘令怀中果，身是高唐梦里云。玉树风前吾欲倚，转教无地不思君。
早秋作
作者：伍瑞隆
朝代：明

凉风动高阁，三径早迎秋。病强寻僧起，闲因看竹留。晚潮随月至，清磬逐云流。玉笛凄清甚，何人夜倚楼。
春兴
作者：伍瑞隆
朝代：明

径僻草新绿，山寒花未开。偶来幽赏地，闲醉早春杯。雨色晴飞去，猿声昼下来。万峰如画里，无事好登台。数椽荫绿野，一径俯寒流。幽况澹于水，高怀虚似舟。佳人芳草佩，仙客紫云裘。吾欲乘风去，相随到十洲。为怜兰若好，步屧日皈依。隔水看花过，逢僧乞食归。新禽啭高树，残雪在山扉。相对寂无语，香台烟篆飞。西畴盛箫鼓，南亩复犁锄。静爱为农理，闲抄种秫书。孤尊拚潦倒，一鹤伴清虚。世事皆如梦，疏慵且自如。水上谁家月，朝来荡未平。新莺怯孤啭，归雁喜同征。云磴纡缭绕，风萝入杳明。高斋何所有，花外几峰晴。一雨来何急，空江上暮潮。隔花时漠漠，入竹故萧萧。寓目成今古，观空渐市朝。因之澹忘味，不是为闻韶。冥心谢城市，隐几自峰峦。广袖儒仙服，高檐大隐冠。遂将乘兴去，无那早春寒。稍待东风暖，登临寄一欢。人言谢康乐，池草梦回时。坐觉鸣禽变，因成忆弟诗。我今在南亩，时亦念东篱。不见惠连辈，登楼多所思。文虹二三子，一别渺难知。李戴偏南北，音尘且岁时。山中谁和曲，江上几相思。独有何生在，天寒未可期。今日清词侣，风流有二何。清心雪中映，佳句陇头多。别路同风雪，生涯共薜萝。不知缘底事，一月罢经过。
春兴·其一
作者：伍瑞隆
朝代：明

径僻草新绿，山寒花未开。偶来幽赏地，闲醉早春杯。雨色晴飞去，猿声昼下来。万峰如画里，无事好登台。
春兴·其七
作者：伍瑞隆
朝代：明

冥心谢城市，隐几自峰峦。广袖儒仙服，高檐大隐冠。遂将乘兴去，无那早春寒。稍待东风暖，登临寄一欢。
春兴·其三
作者：伍瑞隆
朝代：明

为怜兰若好，步屧日皈依。隔水看花过，逢僧乞食归。新禽啭高树，残雪在山扉。相对寂无语，香台烟篆飞。
春兴·其九
作者：伍瑞隆
朝代：明

文虹二三子，一别渺难知。李戴偏南北，音尘且岁时。山中谁和曲，江上几相思。独有何生在，天寒未可期。
春兴·其二
作者：伍瑞隆
朝代：明

数椽荫绿野，一径俯寒流。幽况澹于水，高怀虚似舟。佳人芳草佩，仙客紫云裘。吾欲乘风去，相随到十洲。
春兴·其五
作者：伍瑞隆
朝代：明

水上谁家月，朝来荡未平。新莺怯孤啭，归雁喜同征。云磴纡缭绕，风萝入杳明。高斋何所有，花外几峰晴。
春兴·其八
作者：伍瑞隆
朝代：明

人言谢康乐，池草梦回时。坐觉鸣禽变，因成忆弟诗。我今在南亩，时亦念东篱。不见惠连辈，登楼多所思。
春兴·其六
作者：伍瑞隆
朝代：明

一雨来何急，空江上暮潮。隔花时漠漠，入竹故萧萧。寓目成今古，观空渐市朝。因之澹忘味，不是为闻韶。
春兴·其十
作者：伍瑞隆
朝代：明

今日清词侣，风流有二何。清心雪中映，佳句陇头多。别路同风雪，生涯共薜萝。不知缘底事，一月罢经过。
春兴·其四
作者：伍瑞隆
朝代：明

西畴盛箫鼓，南亩复犁锄。静爱为农理，闲抄种秫书。孤尊拚潦倒，一鹤伴清虚。世事皆如梦，疏慵且自如。
春夜
作者：伍瑞隆
朝代：明

南风吹早春，燕语娇欲醉。空堂坐来暮，清寂不忍睡。初月如佳人，隐映出云际。盈盈入窗户，娟娟映衣袂。情人临夜弹，笑歌发清秘。仰视青云飞，俯察春波逝。放怀既有馀，好友惜未至。此意谁能解，千秋漆园吏。
春怀
作者：伍瑞隆
朝代：明

一从江上别，何李各离居。风雨尊前泪，乡园岁暮书。年华空复改，远道近何如。独有山阴棹，春来兴未疏。近得淩江信，怜君调转工。见何知共和，访戴惜难同。白眼空尘世，青云自彩虹。相闻倘不远，或得慰山中。
春怀·其一
作者：伍瑞隆
朝代：明

一从江上别，何李各离居。风雨尊前泪，乡园岁暮书。年华空复改，远道近何如。独有山阴棹，春来兴未疏。
春怀·其二
作者：伍瑞隆
朝代：明

近得淩江信，怜君调转工。见何知共和，访戴惜难同。白眼空尘世，青云自彩虹。相闻倘不远，或得慰山中。
春思三首
作者：伍瑞隆
朝代：明

高楼晓日澹龙光，南陌何人出采桑。强欲嗣音愁不那，罗敷憔悴使君傍。长门深锁月华光，清殿无人兰茝香。浪说长卿原薄倖，何因词赋感君王。沟水东流春日阴，因君试诵白头吟。茂陵少女休相讶，自是当时误弄琴。
春思三首·其一
作者：伍瑞隆
朝代：明

高楼晓日澹龙光，南陌何人出采桑。强欲嗣音愁不那，罗敷憔悴使君傍。
春思三首·其三
作者：伍瑞隆
朝代：明

沟水东流春日阴，因君试诵白头吟。茂陵少女休相讶，自是当时误弄琴。
春思三首·其二
作者：伍瑞隆
朝代：明

长门深锁月华光，清殿无人兰茝香。浪说长卿原薄倖，何因词赋感君王。
春日斋中示戴子
作者：伍瑞隆
朝代：明

山村三月山花齐，千枝万枝杨柳低。捲帘终日坐深竹，空斋时有春莺啼。幽人谭天莫教去，一杯一曲吾与汝。地偏歌笑人不闻，日暮东风捲庭树。
春日病中
作者：伍瑞隆
朝代：明

一病徂仲春，不识仲春事。忽忽又清明，眩运尚未止。病人愁夜长，一倍忆俦侣。清晨漫力疾，侧耳驼山阯。山中踏青人，几处哭声起。借问哭者谁，新亡与旧死。斯人去年时，拜墓曾及此。那知不转盻，今复亦已矣。人生信无常，变态不可纪。使我病忽死，哭者亦复尔。造化如婴孩，四大如疮痏。所恃在荣名，少可足生理。如何千秋身，仅博一叶纸。为仙事总遥，作佛路仍滑。无空无无空，非法非非法。二者蹑飞尘，一语不得泄。读尽两藏经，掩卷如钝铁。堪叹释迦愚，又笑老君拙。千言道不破，启口反未脱。何如还聃文，且得谢口舌。我生未法中，抗志梦圣哲。幻身良不惜，随恐法身绝。恢恢造化网，我体乃薄劣。彩笔如春花，不救病冷热。无乃小儿权，翻欲弄豪杰。吾将断巨鳌，以补穹苍缺。甲寅春夏交，一雨百二日。我时在城市，蓑笠不能出。自此阴阳乖，难复辨得失。黑阴与赤旱，动或一两月。今春气当和，霖雨乃复发。惊蛰徂春分，霏洒殊未歇。朝看园沼平，夕览春畦没。草根亦已腐，况乃稻与秫。或言此间雨，所系在风物。宁知南北间，两者总若谲。北风不解阴，毒烈变倏忽。南风不解晴，满屋湿蒸郁。天道何冥冥，下土太嵲兀。五风十日雨，怀哉岂可必。
春日病中·其一
作者：伍瑞隆
朝代：明

一病徂仲春，不识仲春事。忽忽又清明，眩运尚未止。病人愁夜长，一倍忆俦侣。清晨漫力疾，侧耳驼山阯。山中踏青人，几处哭声起。借问哭者谁，新亡与旧死。斯人去年时，拜墓曾及此。那知不转盻，今复亦已矣。人生信无常，变态不可纪。使我病忽死，哭者亦复尔。造化如婴孩，四大如疮痏。所恃在荣名，少可足生理。如何千秋身，仅博一叶纸。
春日病中·其三
作者：伍瑞隆
朝代：明

甲寅春夏交，一雨百二日。我时在城市，蓑笠不能出。自此阴阳乖，难复辨得失。黑阴与赤旱，动或一两月。今春气当和，霖雨乃复发。惊蛰徂春分，霏洒殊未歇。朝看园沼平，夕览春畦没。草根亦已腐，况乃稻与秫。或言此间雨，所系在风物。宁知南北间，两者总若谲。北风不解阴，毒烈变倏忽。南风不解晴，满屋湿蒸郁。天道何冥冥，下土太嵲兀。五风十日雨，怀哉岂可必。
春日病中·其二
作者：伍瑞隆
朝代：明

为仙事总遥，作佛路仍滑。无空无无空，非法非非法。二者蹑飞尘，一语不得泄。读尽两藏经，掩卷如钝铁。堪叹释迦愚，又笑老君拙。千言道不破，启口反未脱。何如还聃文，且得谢口舌。我生未法中，抗志梦圣哲。幻身良不惜，随恐法身绝。恢恢造化网，我体乃薄劣。彩笔如春花，不救病冷热。无乃小儿权，翻欲弄豪杰。吾将断巨鳌，以补穹苍缺。
春日病戏作小诗
作者：伍瑞隆
朝代：明

幽意写不尽，聊将清磬传。编篱桑是佛，摘果掌为仙。法法原非法，玄玄却又玄。谁应观妙理，吟笑到花前。
春日积雨数与友人订看花之期不得果赴偶午睡闻箫声在雨中因拈韵戏赋纪事
作者：伍瑞隆
朝代：明

二月雨不绝，江村殊寂寥。凄霏遇惊蛰，萧瑟过花朝。得病春心改，贪眠午梦销。谁家玉楼女，偷按紫鸾箫。
春日閒居
作者：伍瑞隆
朝代：明

若问閒居事，春来颇自便。溪声如昨日，山色入新年。画意花能解，诗情鸟欲传。空斋无俗物，和墨写春妍。
春词
作者：伍瑞隆
朝代：明

东风吹柳柳丝斜，翠幕朱栏千树花。几处红楼醉歌舞，日高犹自宿娼家。今年春事太相催，夹道迎风锦帐开。为问括香诸使者，明朝应见惜花来。
春词·其一
作者：伍瑞隆
朝代：明

东风吹柳柳丝斜，翠幕朱栏千树花。几处红楼醉歌舞，日高犹自宿娼家。
春词·其二
作者：伍瑞隆
朝代：明

今年春事太相催，夹道迎风锦帐开。为问括香诸使者，明朝应见惜花来。
春郊漫兴
作者：伍瑞隆
朝代：明

初春野外游，策杖解重裘。暖入烟光嫩，寒轻山翠幽。隔花遥劝酒，爱竹近移舟。幽事那能说，芳期自可留。层岩千仞碧，危磴九重围。雪尽草惊眼，云深花湿衣。新禽解杂语，野鹿喜同归。去住浑无管，长歌拾紫薇。选地虽新径，为园即故丘。柳烟吞水阁，雨气黑山楼。谷暗春星映，岩孤水月幽。陶然成醉咏，归路白云稠。北牖临丹壑，南楼生翠云。野光团露草，池动蹴风纹。茗紫春知长，林深日易曛。人烟与山色，相送碧絪缊。逡巡步苔藓，出没上烟霞。偶过仙人宅，因留处士家。横山一片雨，织涧十重花。采药归来暮，村原落日斜。落日含山气，微风洒露袍。鸟声猿竞起，花势竹相高。暗水穿篱逼，新藤网树牢。欲寻山寺宿，隔浦问鱼舠。
春郊漫兴·其一
作者：伍瑞隆
朝代：明

初春野外游，策杖解重裘。暖入烟光嫩，寒轻山翠幽。隔花遥劝酒，爱竹近移舟。幽事那能说，芳期自可留。
春郊漫兴·其三
作者：伍瑞隆
朝代：明

选地虽新径，为园即故丘。柳烟吞水阁，雨气黑山楼。谷暗春星映，岩孤水月幽。陶然成醉咏，归路白云稠。
春郊漫兴·其二
作者：伍瑞隆
朝代：明

层岩千仞碧，危磴九重围。雪尽草惊眼，云深花湿衣。新禽解杂语，野鹿喜同归。去住浑无管，长歌拾紫薇。
春郊漫兴·其五
作者：伍瑞隆
朝代：明

逡巡步苔藓，出没上烟霞。偶过仙人宅，因留处士家。横山一片雨，织涧十重花。采药归来暮，村原落日斜。
春郊漫兴·其六
作者：伍瑞隆
朝代：明

落日含山气，微风洒露袍。鸟声猿竞起，花势竹相高。暗水穿篱逼，新藤网树牢。欲寻山寺宿，隔浦问鱼舠。
春郊漫兴·其四
作者：伍瑞隆
朝代：明

北牖临丹壑，南楼生翠云。野光团露草，池动蹴风纹。茗紫春知长，林深日易曛。人烟与山色，相送碧絪缊。
晓登白云峰望仙岩寄安期子
作者：伍瑞隆
朝代：明

野日禅窗白，苍凉秋气开。鹤飞曾不到，仙去几时回。山碧云多态，天青雁独回。无人见幽兴，独自上层台。
晚秋同刘孟骧卢子初李德孚刘良倩家文度诸子宿白云寺分赋
作者：伍瑞隆
朝代：明

风尘吾自厌，猿鹤遂为群。一枕到明月，千峰卧白云。疏钟花里度，清梵夜深闻。渴向龙泉饮，应留肺腑芬。
晚秋雨中同侯度有开集仙伯延清馆
作者：伍瑞隆
朝代：明

岁月秋期暮，招寻得故欢。闲情池上柳，幽思雨中兰。绿绮人空老，青云计转难。犹馀双剑在，风雨对君看。
月夜有怀
作者：伍瑞隆
朝代：明

幽期寂寂阻相怜，月上知君尚未眠。一自断桥惊晓后，几回清梦到花前。红楼夜静人何处，翠被寒生思几牵。自信高唐容作赋，为云应念楚襄年。
月夜溪上寄讯刘良倩良倩诗喜仿王右丞因有末句
作者：伍瑞隆
朝代：明

溪光如练雁行斜，独夜怀君坐月华。避世自怜中散地，挥毫谁到子云家。风生暗渚催霜叶，秋晚闲窗落桂花。读罢王维清梦后，知他何处醉烟霞。
月夜舟中作
作者：伍瑞隆
朝代：明

一水夜初发，月明秋满船。幽花宜浅濑，劲翮喜长天。客计风烟里，归心鸿雁前。坐深还灭烛，几度不成眠。一片清秋月，江心万里看。冰壶浸天地，清绝不知寒。拂剑星垂酒，听歌露湿冠。故人今夜意，乘兴未应难。幽趣总难说，佳人惜未来。石泉飞急雨，沙岸滚轻雷。冰冷鱼龙卧，天青鸿雁哀。因怜捣衣妇，砧杵若为催。夜凉真不恶，客梦在沧洲。醉色蒹葭净，清心江水流。露文开锦簟，雁字写清秋。听罢邻舟笛，凄然不可留。
月夜舟中作·其一
作者：伍瑞隆
朝代：明

一水夜初发，月明秋满船。幽花宜浅濑，劲翮喜长天。客计风烟里，归心鸿雁前。坐深还灭烛，几度不成眠。
月夜舟中作·其三
作者：伍瑞隆
朝代：明

幽趣总难说，佳人惜未来。石泉飞急雨，沙岸滚轻雷。冰冷鱼龙卧，天青鸿雁哀。因怜捣衣妇，砧杵若为催。
月夜舟中作·其二
作者：伍瑞隆
朝代：明

一片清秋月，江心万里看。冰壶浸天地，清绝不知寒。拂剑星垂酒，听歌露湿冠。故人今夜意，乘兴未应难。
月夜舟中作·其四
作者：伍瑞隆
朝代：明

夜凉真不恶，客梦在沧洲。醉色蒹葭净，清心江水流。露文开锦簟，雁字写清秋。听罢邻舟笛，凄然不可留。
月夜舟泊石门
作者：伍瑞隆
朝代：明

碧岸停桡好，江间此最幽。爱风常近竹，醉暑更宜舟。片月山城夜，疏萤海树秋。明朝又何处，相对且淹留。
月夜舟渡三山
作者：伍瑞隆
朝代：明

潮平思利涉，月出海门西。露白天如洗，沙明岸不迷。萤飞暗自照，乌冷夜先啼。此夕任孤棹，青尊谁为携。
月夜酌溪上三首席上赋
作者：伍瑞隆
朝代：明

漫倚清歌拾紫薇，相随南陌弄晴晖。聊人秋色凉非雨，入座蟾光清满衣。溪水夜寒风自咽，枫林霜动叶初飞。从知诸子多幽思，不醉良宵怅不归。碧空如水露初漙，羸得尊前几夕欢。鼻似玉壶冰濯出，梦悬珠树鹤飞寒。良宵岂合书空过，好月偏宜半醉看。幽事只今无不可，未愁天际御风难。二更灵籁起烟萝，高会何妨尽叵罗。肝胆惬时兰气合，芰荷深处玉人多。尊开北海还招客，兴极南楼漫放歌。不是因君拚一醉，白云明月奈秋何。
月夜酌溪上三首席上赋·其一
作者：伍瑞隆
朝代：明

漫倚清歌拾紫薇，相随南陌弄晴晖。聊人秋色凉非雨，入座蟾光清满衣。溪水夜寒风自咽，枫林霜动叶初飞。从知诸子多幽思，不醉良宵怅不归。
月夜酌溪上三首席上赋·其三
作者：伍瑞隆
朝代：明

二更灵籁起烟萝，高会何妨尽叵罗。肝胆惬时兰气合，芰荷深处玉人多。尊开北海还招客，兴极南楼漫放歌。不是因君拚一醉，白云明月奈秋何。
月夜酌溪上三首席上赋·其二
作者：伍瑞隆
朝代：明

碧空如水露初漙，羸得尊前几夕欢。鼻似玉壶冰濯出，梦悬珠树鹤飞寒。良宵岂合书空过，好月偏宜半醉看。幽事只今无不可，未愁天际御风难。
有开新舟成与诸子同泛
作者：伍瑞隆
朝代：明

新兴满新舟，盈盈初溯流。将寻十洲去，便借五湖游。入座皆王子，留欢尽子猷。凉风晚萧瑟，云日近清秋。
望小鹿门山
作者：伍瑞隆
朝代：明

庞公栖隐处，闻道鹿门山。高士终难遇，遗风若可攀。地宁当日隐，名是古人间。采药吾将入，携家断往还。
朱仪伯来自武林误寻余于铁城不值时予亦以病不得访仪伯赋此为别兼致声乃弟子悬陆与偕徐楚白三子
作者：伍瑞隆
朝代：明

高谊有吾子，穷交良在斯。不辞千里棹，来赴十年期。杜若山中佩，梅花陇畔枝。可堪相访处，兴尽子猷时。岐路满天下，君行思转多。到来失相见，别去感如何。日月淹愁病，云山阻笑歌。此时忆良友，真自愧蹉跎。海内文章士，登坛有二朱。得徐洵连璧，友陆况冰壶。我亦有心者，同声幸不孤。暂随明月夜，将梦到西湖。
朱仪伯来自武林误寻余于铁城不值时予亦以病不得访仪伯赋此为别兼致声乃弟子悬陆与偕徐楚白三子·其一
作者：伍瑞隆
朝代：明

高谊有吾子，穷交良在斯。不辞千里棹，来赴十年期。杜若山中佩，梅花陇畔枝。可堪相访处，兴尽子猷时。
朱仪伯来自武林误寻余于铁城不值时予亦以病不得访仪伯赋此为别兼致声乃弟子悬陆与偕徐楚白三子·其三
作者：伍瑞隆
朝代：明

海内文章士，登坛有二朱。得徐洵连璧，友陆况冰壶。我亦有心者，同声幸不孤。暂随明月夜，将梦到西湖。
朱仪伯来自武林误寻余于铁城不值时予亦以病不得访仪伯赋此为别兼致声乃弟子悬陆与偕徐楚白三子·其二
作者：伍瑞隆
朝代：明

岐路满天下，君行思转多。到来失相见，别去感如何。日月淹愁病，云山阻笑歌。此时忆良友，真自愧蹉跎。
杂咏
作者：伍瑞隆
朝代：明

雨晴芳草满汀洲，新月如眉照画楼。照见佳人独眠处，水精帘卷一枝秋。莲花一朵佛中央，念遍弥陀在上方。昨日楼前偷看汝，不如今日礼空王。石榴初发一枝红，楼角摇香落晚风。女伴临池看新月，却传春在半天中。何处莺啼隔落花，声声吹送玉人家。君身可有双飞翼，不到红楼却自嗟。日色微红别翠裙，月光才上又逢君。谁知交甫怀中佩，只是襄王梦里云。懊恼巫山十二峰，高唐欲赋未从容。当时绿酒银灯夜，恨听高楼明月钟。莫愁湖上柳初齐，教妓楼前草欲迷。九曲明珠穿不得，有君针线作灵犀。接木移花本有师，花开木长更知谁。春风却自无情种，就是春风亦不知。镜里仙娥天上妆，吹箫不肯骂鸾皇。自身本是莲花骨，开合金池四色光。天上星辰海上山，梅花一点雪中间。却教明月知踪迹，勾引王乔独往还。流水多情去复来，绕篱穿槛到琴台。先生昨夜垂竿去，万朵莲花掌上开。
杂咏·其一
作者：伍瑞隆
朝代：明

雨晴芳草满汀洲，新月如眉照画楼。照见佳人独眠处，水精帘卷一枝秋。
杂咏·其七
作者：伍瑞隆
朝代：明

莫愁湖上柳初齐，教妓楼前草欲迷。九曲明珠穿不得，有君针线作灵犀。
杂咏·其三
作者：伍瑞隆
朝代：明

石榴初发一枝红，楼角摇香落晚风。女伴临池看新月，却传春在半天中。
杂咏·其九
作者：伍瑞隆
朝代：明

镜里仙娥天上妆，吹箫不肯骂鸾皇。自身本是莲花骨，开合金池四色光。
杂咏·其二
作者：伍瑞隆
朝代：明

莲花一朵佛中央，念遍弥陀在上方。昨日楼前偷看汝，不如今日礼空王。
杂咏·其五
作者：伍瑞隆
朝代：明

日色微红别翠裙，月光才上又逢君。谁知交甫怀中佩，只是襄王梦里云。
杂咏·其八
作者：伍瑞隆
朝代：明

接木移花本有师，花开木长更知谁。春风却自无情种，就是春风亦不知。
杂咏·其六
作者：伍瑞隆
朝代：明

懊恼巫山十二峰，高唐欲赋未从容。当时绿酒银灯夜，恨听高楼明月钟。
杂咏·其十
作者：伍瑞隆
朝代：明

天上星辰海上山，梅花一点雪中间。却教明月知踪迹，勾引王乔独往还。
杂咏·其十一
作者：伍瑞隆
朝代：明

流水多情去复来，绕篱穿槛到琴台。先生昨夜垂竿去，万朵莲花掌上开。
杂咏·其四
作者：伍瑞隆
朝代：明

何处莺啼隔落花，声声吹送玉人家。君身可有双飞翼，不到红楼却自嗟。
李伯玉过访伯玉幼名世玙四岁能大书以神童显名诸缙绅间
作者：伍瑞隆
朝代：明

美名一自赋高轩，驹齿龙文客共尊。转眼十年成血汗，论心今日到文园。禅峰映处天花落，笔兴飞来凤藻翻。我供晚厨香积馔，与君乘月醉秋原。
李太史宅赏蕙花
作者：伍瑞隆
朝代：明

名花喜相识，况复此同看。远韵良先桂，芳名耻后兰。露含金液浅，风引玉香寒。百亩离骚客，应怜赠所欢。
李太史建霞楼前兰开五丫秋日同有开过赏因宿楼中
作者：伍瑞隆
朝代：明

潮平溪畔雨初收，一棹看花西海头。天产异兰元五颖，客怜新爽漫兹楼。晴晖影泛枝枝玉，晚径凉生叶叶秋。结佩与君歌楚曲，何人不为采芳留。
村居
作者：伍瑞隆
朝代：明

不到驼山向一年，归来犹及暮春前。萍开碧沼见藤影，花落闲窗闻杜鹃。在处未妨多酒债，看春应辨买花钱。兴来幽意道不得，落日长风吹紫烟。溪上归来一钓艭，杏梁新燕媚双双。暖云欲雨犹藏谷，坠叶无风不到窗。傲性亦知人共弃，尘心多付酒中降。一声横笛竹深处，夜半月来潮满江。闲从高阁望崔嵬，檐日阴阴喧晚雷。橘近野亭猿摘去，花开别院鸟衔来。寻僧夜月遥听梵，招客乘舟不用催。寂寂山斋无一事，乱云疏竹伴登台。
村居·其一
作者：伍瑞隆
朝代：明

不到驼山向一年，归来犹及暮春前。萍开碧沼见藤影，花落闲窗闻杜鹃。在处未妨多酒债，看春应辨买花钱。兴来幽意道不得，落日长风吹紫烟。
村居·其三
作者：伍瑞隆
朝代：明

闲从高阁望崔嵬，檐日阴阴喧晚雷。橘近野亭猿摘去，花开别院鸟衔来。寻僧夜月遥听梵，招客乘舟不用催。寂寂山斋无一事，乱云疏竹伴登台。
村居·其二
作者：伍瑞隆
朝代：明

溪上归来一钓艭，杏梁新燕媚双双。暖云欲雨犹藏谷，坠叶无风不到窗。傲性亦知人共弃，尘心多付酒中降。一声横笛竹深处，夜半月来潮满江。
杨柳枝
作者：伍瑞隆
朝代：明

笼烟带雨绿千般，柳叶初长不耐寒。无限春情与春恨，不知谁为倚阑干。
杨柳枝词
作者：伍瑞隆
朝代：明

二月江城杨柳春，赠行那得几枝新。闺中只自怜攀折，不见杨花愁杀人。城边客舍水边桥，柳色青青送寂寥。无那春风不相惜，夜来吹断最长条。
杨柳枝词·其一
作者：伍瑞隆
朝代：明

二月江城杨柳春，赠行那得几枝新。闺中只自怜攀折，不见杨花愁杀人。
杨柳枝词·其二
作者：伍瑞隆
朝代：明

城边客舍水边桥，柳色青青送寂寥。无那春风不相惜，夜来吹断最长条。
桃花行
作者：伍瑞隆
朝代：明

春风渐暖春日长，夭桃片片生花光。随风千枝拂画梁，酡颜映日红相当。含情敛态出艳阳，飘然一树临金塘。亭亭袅袅遥相望，朱为衣兮绿为裳。红楼珠箔凝芬芳，恍如秦月明新妆。盈盈晓露淡含香，霏微入户闻中堂。临漪弄影纷纵横，高者若俯低者昂。灼如静女晴当窗，婉如游丝动高杨。千朵万朵压东墙，忽然如雨吹流黄。有鸟有鸟鸣且翔，娟娟拂羽含宫商。飞去飞来大树傍，蹴枝啄花何飘飏。柔条密蕾不自防，轻盈历乱牵我肠。愿言千载无相忘，欢乐秾华殊未央。
梁文康公庙
作者：伍瑞隆
朝代：明

空庭开鸟雀，高阁敞星辰。九叶中兴旧，千秋遗像新。雄文推国士，大业想天民。世泽延明主，经纶属大臣。位高防覆餗，事定不谋身。保命真王佐，持盈即古人。谦光随物理，淡泊抱吾真。寂寂夔龙后，如公洵绝伦。
梅
作者：伍瑞隆
朝代：明

拙应聊自赏，清未许人知。片玉休相比，繁霜枉竞疑。意销残月夜，魂断晓寒时。此意孤山解，千秋令我思。
梅花树下寄李襄国显国
作者：伍瑞隆
朝代：明

朝来梅树下，花落几枝新。不见南来使，空怀梦里人。同心双白璧，和曲并阳春。陇畔经年别，何时展旧亲。
梦后书事六首
作者：伍瑞隆
朝代：明

萋萋窗柳晓生烟，片语含情揖别年。一树梅花半轮月，梦中犹记送鞦韆。十二青楼夹路斜，窗前杨柳上仙家。自从跨鹤归何处，零落东风第一花。扁舟片月引飞鸿，为尔吹箫清夜中。自是露荷圆不得，空馀幽恨落花红。越罗双带绣鸳鸯，袅袅临风绛缕长。记得当年醉花下，隔林呼取换衣裳。独倚朱栏待晚风，何人先到桂堂东。阿婆意里千般事，不及冰弦一线中。隔岸谁家花满蹊，水亭东畔石桥西。缄书莫道思君恶，绿水红莲一夜齐。
梦后书事六首·其一
作者：伍瑞隆
朝代：明

萋萋窗柳晓生烟，片语含情揖别年。一树梅花半轮月，梦中犹记送鞦韆。
梦后书事六首·其三
作者：伍瑞隆
朝代：明

扁舟片月引飞鸿，为尔吹箫清夜中。自是露荷圆不得，空馀幽恨落花红。
梦后书事六首·其二
作者：伍瑞隆
朝代：明

十二青楼夹路斜，窗前杨柳上仙家。自从跨鹤归何处，零落东风第一花。
梦后书事六首·其五
作者：伍瑞隆
朝代：明

独倚朱栏待晚风，何人先到桂堂东。阿婆意里千般事，不及冰弦一线中。
梦后书事六首·其六
作者：伍瑞隆
朝代：明

隔岸谁家花满蹊，水亭东畔石桥西。缄书莫道思君恶，绿水红莲一夜齐。
梦后书事六首·其四
作者：伍瑞隆
朝代：明

越罗双带绣鸳鸯，袅袅临风绛缕长。记得当年醉花下，隔林呼取换衣裳。
梦后因述所忆
作者：伍瑞隆
朝代：明

别路寒山外，佳期皓月边。如何今夜梦，仍作想夫怜。叶已题红去，人空在眼前。凄凉抱柱意，零落采萧篇。有恨春偏老，无书雁不传。蚕丝终自结，荷露岂成圆。易隔相思地，难忘离恨天。因思解佩日，翻忆献珰年。倦绣情仍剧，怀春思未捐。晚风垂柳暗，初日映霞鲜。弱益花前媚，颦生病后妍。妆成娇似凤，人竞指如仙。价并时年重，心俱白日悬。锦衾欢伴宿，鸳缕喜同牵。珍重三更枣，踟蹰一夜眠。因缘真好恶，去住得迍邅。自别眉端月，长乖足下莲。秋兰正堪把，愁绝为谁搴。
江雨
作者：伍瑞隆
朝代：明

海风吹浪雨冥冥，江上龙鳞跃欲灵。可便相将吊湘水，暮天回首数峰青。
清吹台作
作者：伍瑞隆
朝代：明

倒景射长林，翠色染树下。流水浅复清，幽人坐如画。
清明
作者：伍瑞隆
朝代：明

丽日繁花照仲春，感时清泪一沾巾。可怜芳草添新冢，犹是去年拜墓人。
渔舟
作者：伍瑞隆
朝代：明

银丝金错滩水西，出水鲥鱼带露携。渔人爱惜不忍卖，作鲙临江花满堤。
港口逢李伯襄因怀戴公纶
作者：伍瑞隆
朝代：明

君从何处至，吾欲问孤城。客路偏相左，中流一寄声。因思乘兴日，不似剡溪情。安道经时别，应怜太瘦生。
游樵舟中见新月
作者：伍瑞隆
朝代：明

新月小如眉，维舟初见时。影寒清不灭，光动夜能迟。巧引名山兴，晴依小谢诗。琴歌恣幽赏，相对送清思。
溪上闻夜香
作者：伍瑞隆
朝代：明

一雨澄秋霭，溪空月似霜。不知何地草，吹作夜来香。有说空神怪，无人辨显藏。分明风露里，灵气满衣裳。
滴水岩
作者：伍瑞隆
朝代：明

宝刹白云峰，名泉汇九龙。经行数丛竹，飞泻出深松。气肃三秋雨，声含众壑钟。到来心自远，长啸采芙蓉。云湿常凝草，苔深故没桥。玉龙晴不去，珠箔冻初摇。拂石流逾险，淩风势转骄。寻源因复上，迢递出青霄。
滴水岩·其一
作者：伍瑞隆
朝代：明

宝刹白云峰，名泉汇九龙。经行数丛竹，飞泻出深松。气肃三秋雨，声含众壑钟。到来心自远，长啸采芙蓉。
滴水岩·其二
作者：伍瑞隆
朝代：明

云湿常凝草，苔深故没桥。玉龙晴不去，珠箔冻初摇。拂石流逾险，淩风势转骄。寻源因复上，迢递出青霄。
灯夕杂咏
作者：伍瑞隆
朝代：明

剪将云锦竞芳春，月影如眉不耐新。准备明霄足灯火，隔帘相待赏花人。清歌连袂踏春回，选得鞦韆胜地开。早晚场中施綵缕，玉人亲手送将来。画烛沉沉动玉楼，佳人初御紫云裘。自怜灯好千金值，犹恐春阴不自由。九夜渐晴天渐光，十一月华明似霜。纷纷弦管踏灯去，陌上绮罗空断肠。灯事寻常南陌头，烟花簇簇漾中流。今年春色絪缊甚，万怪千祇事冶游。颈珠缭绕发䰐鬖，界道金绳照宝龛。冉冉红莲双拥护，灯前提出小鱼篮。紫陌烟晴杨柳新，青丝千缕扑香尘。谁家女伴鞦韆下，竞折长条调笑人。春风月上画楼时，楼上仙人肉胜丝。唱出一声新乐府，一时争和竹枝词。从来三五月如珠，底事春光今夜殊。爇尽沉香待乘兴，不堪银箭下金壶。
灯夕杂咏
作者：伍瑞隆
朝代：明

玉轮珠箔驾青牛，少女如花坐上头。歌入彩云还不见，月明笑语在西楼。
灯夕杂咏·其一
作者：伍瑞隆
朝代：明

剪将云锦竞芳春，月影如眉不耐新。准备明霄足灯火，隔帘相待赏花人。
灯夕杂咏·其七
作者：伍瑞隆
朝代：明

紫陌烟晴杨柳新，青丝千缕扑香尘。谁家女伴鞦韆下，竞折长条调笑人。
灯夕杂咏·其三
作者：伍瑞隆
朝代：明

画烛沉沉动玉楼，佳人初御紫云裘。自怜灯好千金值，犹恐春阴不自由。
灯夕杂咏·其九
作者：伍瑞隆
朝代：明

从来三五月如珠，底事春光今夜殊。爇尽沉香待乘兴，不堪银箭下金壶。
灯夕杂咏·其二
作者：伍瑞隆
朝代：明

清歌连袂踏春回，选得鞦韆胜地开。早晚场中施綵缕，玉人亲手送将来。
灯夕杂咏·其五
作者：伍瑞隆
朝代：明

灯事寻常南陌头，烟花簇簇漾中流。今年春色絪缊甚，万怪千祇事冶游。
灯夕杂咏·其八
作者：伍瑞隆
朝代：明

春风月上画楼时，楼上仙人肉胜丝。唱出一声新乐府，一时争和竹枝词。
灯夕杂咏·其六
作者：伍瑞隆
朝代：明

颈珠缭绕发䰐鬖，界道金绳照宝龛。冉冉红莲双拥护，灯前提出小鱼篮。
灯夕杂咏·其四
作者：伍瑞隆
朝代：明

九夜渐晴天渐光，十一月华明似霜。纷纷弦管踏灯去，陌上绮罗空断肠。
爽籁亭为右明赋
作者：伍瑞隆
朝代：明

群嚣息尽地逾偏，爽籁泠泠秋可怜。辋口有湖歌自诧，苏门拥膝啸为缘。清音信许兼山水，幽响谁应别地天。最是北窗天际想，到来吾意亦翛然。
玉萧篇戏拟萧夫人赠何郎孟漪之作贺孟漪新昏
作者：伍瑞隆
朝代：明

云日何皎皎，丽我东南隅。郎来骑骏马，白晰清且都。入门下马拂珠箔，为妾整却双流苏。是时郎君正初醉，隐映两颊红珊瑚。心知妾小惯娇怯，向妾细语声嗫嚅。被妾鸳鸯绮，赠妾凤女图。诱妾同车载，系妾双明珠。妾时惊喜见君子，强欲从郎与郎语。花颜嗒嗒羞不开，低首佳期暗相许。因教宛转花前说，却引山盟向君发。拚将羞涩学为云，渐觉欢情比圆月。良夜沉沉乐未央，夭桃灼灼弄芬芳。红窗宝炬金莲影，绮阁丛花玉簟香。此时翠被春应早，此际双蛾画偏好。镜里翻欺并蒂花，阶前不让同心草。同心并蒂总堪怜，两两容华方少年。谁言云雨空成梦，谁道鸳鸯不是仙。愿为金缕同心结，宛转罗帏向君缀。愿作金龙长命杯，年年芳宴侍君开。妾家世住梅花下，颇忆何郎旧声价。愿作淩风树里枝，长看东阁回仙驾。枕上题诗漏欲消，妾应先起待今朝。君眠好就梅花句，留与萧娘和玉萧。
瑞莲诗
作者：伍瑞隆
朝代：明

高斋谁送芰荷芳，异色灵葩迥不常。空翠幻含冰壑玉，綵霞横抹华峰霜。仙妆自识红三变，金沼元堪赤共光。法藏知君兼悟后，未徒幽事在衣裳。
甘竹滩
作者：伍瑞隆
朝代：明

飘风急雨夜深回，滩上云涛涨不开。薄曙片帆低欲度，雪山无数蹴天来。
画眉行赠李显国新婚
作者：伍瑞隆
朝代：明

曙色昽昽动高阁，珠帘半捲春星落。佳人手把玉搔头，漫拂青鸾向绡幕。夜来风雨何太狂，翻花擘蕊沾衣裳。今朝镜里比颜色，一倍春风生晓妆。郎君少年盛文藻，綵笔如花恣幽讨。妾将鸣凤写芳心，君向为云掇瑶草。腻粉嫣红碧玉卮，堂前未遣小姑知。劳君暂借如花笔，为画朝来双黛眉。
癸丑除夕
作者：伍瑞隆
朝代：明

惊心怜节序，况复雨中看。共道往年好，不如今夜寒。凄迷三径竹，缱绻五辛盘。醉里愁风物，长歌对鹖冠。
登凤塔
作者：伍瑞隆
朝代：明

春阴连塔净，独上坐氤氲。俯听山中雨，平看天畔云。割来城树色，划断海夷氛。何处猿啼切，风回送客闻。
登友人小楼
作者：伍瑞隆
朝代：明

萧条秋色满平芜，大隐如君兴不孤。诗罢凭高发清啸，满窗明月坐冰壶。
登拱北楼
作者：伍瑞隆
朝代：明

地灵神物护，天阔海云长。五岭衣冠气，三城日月光。凭高临渺渺，迥立尽苍苍。极目关山北，瞻云意不忘。
登摩星岭是白云绝顶处
作者：伍瑞隆
朝代：明

绝壁俯群山，登临云雾间。盘纡随鸟道，窈窕出松关。把酒天应近，怀仙鹤未还。自怜人境外，随意得跻攀。
登清吹台再别良倩
作者：伍瑞隆
朝代：明

别意写不尽，登高再送君。寂莫一分手，秋风吹白云。
登莲峰
作者：伍瑞隆
朝代：明

卿云渺何许，落日自高原。地接千秋统，山疑五岳尊。山阳为圣庙，小鲁亭在焉。无风松子落，挹露野花翻。眺罢还成赋，幽怀安可论。
登金钗山访余五娘墓
作者：伍瑞隆
朝代：明

香魂招罢掩春闺，翠袖金钗委作泥。过客自矜兰麝土，夜台谁伴凤凰栖。冰心似月怜多缺，藻思如花想旧题。延伫不堪怀古处，冷风斜日墓门西。
登钵盂山
作者：伍瑞隆
朝代：明

山色钵盂巅，登临落日前。岭回天宇阔，风定海云悬。有意山俱妙，无营地自偏。倘因避烦鞅，长咏桂丛篇。
白云寺与诸子对菊怀何襄武伯友
作者：伍瑞隆
朝代：明

幽人澹如菊，对菊爱幽人。密蕊经霜净，繁香入酒新。栽依无树域，开并散花晨。采采山中暮，何由寄所亲。
石莲子
作者：伍瑞隆
朝代：明

石上何曾有莲起，世间乃有石莲子。小长圆黝劲莫当，比他莲子不相似。野人采摘向山嵎，是时秋尽山草死。踏柯攀藤不可知，扪来多在空岩里。野人为我言，此物非偶尔。岩间石峭立，莲生付其址。当时李广挟弓矢，晓行射石如射虎。石也因之动颜色，坚不摧金石不止。主者既贞附者耻，斯莲劲实亦如此。我因举此问野人，此事何人传与君。是物无乃小小尔，实拳满袖空纷纶。世间万物概有用，此物何用君胡陈。野人仰面忽鼓掌，空山日落君不赏。秋风渐高晚天白，飞泉欲咽咽不响。我荷长镵出深谷，子向前溪荡双桨。忽然谈笑幽意并，山醪一酌为君饷。幽期转促醉不得，回首千秋有馀想。此时与子张空拳，会心如山未堪强。更有清欢期，高楼月初上。壶收玉矢声，骰冷金盘响。巧思托射覆，灵心献双掌。我手或应三，君拳恐非两。三三两两不可定，信者将疑諠者静。兴洽偏宜想像深，量涩翻因揣摩醒。嗟哉斯莲不易求，为君豪饮添觥筹。会须深囊贮清秘，花前文酒亦藏钩，君不见何吾周。
祝栖老和尚七十有一
作者：伍瑞隆
朝代：明

我岁乙酉夏，师年丙戌春。所争九个月，同作七旬人。老宦曾何补，名僧自有真。鼎湖山月白，为照劫灰尘。
禽言·其八
作者：伍瑞隆
朝代：明

射虎射虎谁射虎，山前一物似虎子。但闻张弓未下矢，矢尚未下虎未死。噫嘻吁噫，人乃射羊虎射虎。
禽言·其四
作者：伍瑞隆
朝代：明

伤心哉山阿，伤心哉山阿，物本何害人情苛。我来山南啄山果，同来十馀仅存我。彼谁者子，杀人与放火。
秋兰阁坐雨诸子来集
作者：伍瑞隆
朝代：明

小阁幽如洞，登临颇自宜。兼逢二三子，相伴寂寥时。静爱琴尊乐，清怜雨露滋。此中飞动处，未许众人知。偶尔成幽赏，居然得隐心。窗檐山色近，门径雨花深。夕鸟乱鸣树，凉风微动琴。平生寥落意，对尔一长吟。随意移床枕，无窗不可眠。人烟丛竹下，秋色小山前。雨久芙蓉落，溪深荇藻鲜。相看兴不减，何必晋人贤。
秋兰阁坐雨诸子来集·其一
作者：伍瑞隆
朝代：明

小阁幽如洞，登临颇自宜。兼逢二三子，相伴寂寥时。静爱琴尊乐，清怜雨露滋。此中飞动处，未许众人知。
秋兰阁坐雨诸子来集·其三
作者：伍瑞隆
朝代：明

随意移床枕，无窗不可眠。人烟丛竹下，秋色小山前。雨久芙蓉落，溪深荇藻鲜。相看兴不减，何必晋人贤。
秋兰阁坐雨诸子来集·其二
作者：伍瑞隆
朝代：明

偶尔成幽赏，居然得隐心。窗檐山色近，门径雨花深。夕鸟乱鸣树，凉风微动琴。平生寥落意，对尔一长吟。
秋兴
作者：伍瑞隆
朝代：明

策杖欲何适，吟诗溪水头。雨光林不夜，山冻草先秋。每作逃虚惯，常随汗漫游。避人存野性，高卧竹西楼。
秋前一夕同幼度有开诸弟集得秋字
作者：伍瑞隆
朝代：明

梧桐一叶破新愁，明日明朝又早秋。抱病岁时频废酒，闭门风雨亦销忧。秋当隐映山多思，人领清虚韵独幽。风竹露荷同一醉，夜深凉籁下西楼。
秋前一日感赋
作者：伍瑞隆
朝代：明

寂寂竟何事，虚亭尽日眠。绿阴残雨后，爽气发秋前。晚舸清溪口，疏钟水寺边。自能齐物理，不敢怨流年。
秋前三日送刘良倩还五羊
作者：伍瑞隆
朝代：明

故山非不好，难系远游情。酒逐春心尽，愁连秋草生。羁怀三径竹，花事五羊城。别后看明月，思君磬一声。
秋前二日同瑞虞天培有开诸子宿龙友凉木荫分韵席上赋四首选一
作者：伍瑞隆
朝代：明

石榻风清晓露迟，朝来乘兴又东篱。卢仝已拚书千卷，张翰何如酒一卮。疏雨屡移林下席，秋风欲上槛前枝。相逢莫漫倾尊起，一到红尘未可期。
秋城夜雨寄忆公纶山中
作者：伍瑞隆
朝代：明

山城秋夜雨，落木坐萧森。思妇闺中泪，羁人病里心。冷逐霜钟苦，声回晓漏沉。寂寥君不见，去住感偏深。并入还家梦，俱成倚柱吟。小山丛桂在，试过一登临。
秋夜不寐因念幼度从弟方在远行赋此寄忆并答见寄
作者：伍瑞隆
朝代：明

凉风起林薄，不寐月当楼。念子远为别，思乡况属秋。逃虚身似鹤，乘兴夜宜舟。寂寂空相望，劳歌谁为酬。怀人清不寐，片月二更初。地僻暑应尽，庭虚秋有馀。美名知莫及，清梦近何如。无限相怜意，西风一寄书。
秋夜不寐因念幼度从弟方在远行赋此寄忆并答见寄·其一
作者：伍瑞隆
朝代：明

凉风起林薄，不寐月当楼。念子远为别，思乡况属秋。逃虚身似鹤，乘兴夜宜舟。寂寂空相望，劳歌谁为酬。
秋夜不寐因念幼度从弟方在远行赋此寄忆并答见寄·其二
作者：伍瑞隆
朝代：明

怀人清不寐，片月二更初。地僻暑应尽，庭虚秋有馀。美名知莫及，清梦近何如。无限相怜意，西风一寄书。
秋夜同诸少宿襄武函三室席上赋
作者：伍瑞隆
朝代：明

晚风吹月秋云捲，银汉沉沉映空转。花影满庭风露寒，酒态歌声何蜒蜿。深杯入手君莫停，我歌竹枝郎且听。君不见立残清照待君至，我睡方酣君欲去。
秋夜寄何伯友
作者：伍瑞隆
朝代：明

两夜霜渐白，一山秋尽红。门疏蒋翊客，心忆淮南丛。海气槛前树，雁声天末风。怜君不得见，搔首嗟飞蓬。汲泉出深竹，望月上层台。宿鸟去复去，幽人来不来。梦中与子别，云念青山隈。何事但相忆，蹉跎首重回。
秋夜寄何伯友·其一
作者：伍瑞隆
朝代：明

两夜霜渐白，一山秋尽红。门疏蒋翊客，心忆淮南丛。海气槛前树，雁声天末风。怜君不得见，搔首嗟飞蓬。
秋夜寄何伯友·其二
作者：伍瑞隆
朝代：明

汲泉出深竹，望月上层台。宿鸟去复去，幽人来不来。梦中与子别，云念青山隈。何事但相忆，蹉跎首重回。
秋夜登郡城楼
作者：伍瑞隆
朝代：明

萧萧秋气吹长缨，独立缥缈之层城。掌中珠色月俱朗，匣里刀环风自鸣。遥天鼓角有馀急，清夜琅璈何处声。凭高感极醉不得，却倚苍茫看玉京。
秋夜陈时献招饮采笔斋赋
作者：伍瑞隆
朝代：明

轻槐落尽悄秋城，杯酒空堂此夜情。醉里疏钟销缱绻，歌中凉雨助凄清。十年声价交初惬，一夕招携意独倾。此后相思君不见，月寒秋水照心明。
秋日安国伯友诸子过饮古松树下是夕忽大风雨
作者：伍瑞隆
朝代：明

十约九不至，秋风君自来。真成人外赏，堪作夜深回。池影摇空翠，松阴送晚雷。坐看云雨合，萧瑟到衔杯。
秋日晓起与有开
作者：伍瑞隆
朝代：明

露气澄清晓，疏凉足好秋。鸟兼霜叶度，溪入径花流。仆懒从辞客，人闲漫倚楼。知君有新兴，吟眺水西头。
秋日漫兴
作者：伍瑞隆
朝代：明

水淡生云处，山空欲雨时。病翻思睡早，闲不厌醒迟。白露澄芳沼，凉风动桂枝。萧萧半窗竹，留客坐题诗。
秋日病起容纯璞来自古冈同幼度桢卿过集紫芝园因怀容居闳崇业尔南黄文在四子席上赋四首
作者：伍瑞隆
朝代：明

满天灵籁入新题，返照疏林一杖藜。檐外老松寒渐拙，槛前秋笋雨初齐。情深未厌招莲社，兴发何当到剡溪。稍待深秋足幽思，玉壶应为使君携。
秋晚同周公耀关子兴黄元实林鲁玉诸同年饮北廓
作者：伍瑞隆
朝代：明

红尘亦自有幽期，客子征车暂下时。天际暮云黄似酒，山中瑶草绿成丝。秋高紫陌花先动，寒到空林鸟自知。我欲乘风御鸿鹄，青天芝盖访瑶池。
秋热呈李太史
作者：伍瑞隆
朝代：明

往年山村九月尽，紫菊渐渐迎霜开。今年秋尽尚酷暑，花不见菊先见梅。霏霏江树暖逾绿，炎蒸郁毒来相催。田夫汗落走赤日，荷镰吐气行尘埃。官愁吏惨田野泣，燔柴日日徒空回。耕田终岁不百亩，一半天火焚如灰。纵有不焚好收割，悬知晚造无蒿莱。刑名公子食面饼，青苗虽重何足哀。况乃有客通六籍，金山万丈高崔嵬。莫耶在手任君使，阶下剖割如风雷。天穷地变人事改，耕食凿饮岂易哉。赖有清狂李供奉，时时招醉赏花杯。
积雨村庄作
作者：伍瑞隆
朝代：明

宿雾濛濛空翠流，青山何处可销愁。雨中细草绿如发，槛外新潮声似秋。意在卧游尝买画，人间吹笛漫登楼。花深日落江村暮，卢荻萧萧一钓舟。
立春日郊行偶成
作者：伍瑞隆
朝代：明

霏霏烟雨泛平田，万壑空濛在眼前。水碧山青浑不断，风光今日是新年。
端阳后二日何瑞虞龙周勚何龙友家霞举幼度桢卿有开文度集紫芝园席上各赋七言四律醉后又以客兼才子会乐任主人为十字为韵各赋 其一 客字
作者：伍瑞隆
朝代：明

疏竹敞孤亭，亭空雨云黑。聊因吊楚骚，得见小山客。
端阳后二日何瑞虞龙周勚何龙友家霞举幼度桢卿有开文度集紫芝园席上各赋七言四律醉后又以客兼才子会乐任主人为十字为韵各赋 其三 主字
作者：伍瑞隆
朝代：明

临风弄清弦，长林不知暑。故知山水间，闲者便是主。
端阳后二日何瑞虞龙周勚何龙友家霞举幼度桢卿有开文度集紫芝园席上各赋七言四律醉后又以客兼才子会乐任主人为十字为韵各赋 其二 才字
作者：伍瑞隆
朝代：明

绿野孤亭色，青云众妙才。可能双宝剑，不为故人开。
端阳后二日何瑞虞龙周勚何龙友家霞举幼度桢卿有开文度集紫芝园席上各赋七言四律醉后又以客兼才子会乐任主人为十字为韵各赋·客字
作者：伍瑞隆
朝代：明

疏竹敞孤亭，亭空雨云黑。聊因吊楚骚，得见小山客。绿野孤亭色，青云众妙才。可能双宝剑，不为故人开。临风弄清弦，长林不知暑。故知山水间，闲者便是主。
端阳后二日何瑞虞龙周勚何龙友诸子过集紫芝园同家霞举幼度桢卿有开文度分赋席上赋四首 其一 得云字
作者：伍瑞隆
朝代：明

如此新醪且共醺，幽期三日两逢君。谈天尚挟怀中雨，作赋先裁袖里云。入座竹声寒滴沥，近人山色昼氤氲。怀湘更好扁舟去，溪上云涛涨不分。
端阳后二日何瑞虞龙周勚何龙友诸子过集紫芝园同家霞举幼度桢卿有开文度分赋席上赋四首 其三 得醒字
作者：伍瑞隆
朝代：明

风前谁送蕙兰馨，散帙松窗昼不扃。尘里共怀荆玉白，句中如见楚山青。才因倚马人争避，酒为催诗客易醒。真信古来名士业，只教醇酒与骚经。
端阳后二日何瑞虞龙周勚何龙友诸子过集紫芝园同家霞举幼度桢卿有开文度分赋席上赋四首 其二 得园字
作者：伍瑞隆
朝代：明

暂可维舟溪上园，淹留风雨一开尊。岁时未尽湘灵恨，酬唱犹怜郢调存。问字岂堪玄草宅，论诗还就浣花村。相看一片青山色，不负空梁落月魂。
端阳后二日何瑞虞龙周勚何龙友诸子过集紫芝园同家霞举幼度桢卿有开文度分赋席上赋四首 其四 得杯字
作者：伍瑞隆
朝代：明

相将腕下走奔雷，刻烛当筵亦壮哉。万壑烟云生彩笔，二仪风雨见鸿裁。经营未了先挥墨，结撰初停即引杯。敏捷众中谁第一，并驱还有不凡材。
端阳后二日何瑞虞龙周勚何龙友诸子过集紫芝园同家霞举幼度桢卿有开文度分赋席上赋四首·得云字
作者：伍瑞隆
朝代：明

如此新醪且共醺，幽期三日两逢君。谈天尚挟怀中雨，作赋先裁袖里云。入座竹声寒滴沥，近人山色昼氤氲。怀湘更好扁舟去，溪上云涛涨不分。暂可维舟溪上园，淹留风雨一开尊。岁时未尽湘灵恨，酬唱犹怜郢调存。问字岂堪玄草宅，论诗还就浣花村。相看一片青山色，不负空梁落月魂。风前谁送蕙兰馨，散帙松窗昼不扃。尘里共怀荆玉白，句中如见楚山青。才因倚马人争避，酒为催诗客易醒。真信古来名士业，只教醇酒与骚经。相将腕下走奔雷，刻烛当筵亦壮哉。万壑烟云生彩笔，二仪风雨见鸿裁。经营未了先挥墨，结撰初停即引杯。敏捷众中谁第一，并驱还有不凡材。
竹亭卧雨
作者：伍瑞隆
朝代：明

偃仰听丛篁，清虚思独长。忽惊花外雨，来到竹间床。滴翠侵衣湿，牵风捲簟凉。不须陶靖节，吾已到羲皇。
竹枝词
作者：伍瑞隆
朝代：明

蝴蝶花开蝴蝶飞，鹧鸪草长鹧鸪啼。庭前种得相思树，落尽相思人未归。
答寄李襄国显国二子
作者：伍瑞隆
朝代：明

一尊风雨散词林，几度怀君动楚吟。锦被漫劳青翰舫，新题先到紫鸾音。情深并抱英雄泪，赋就俱悬绝代心。咄咄斯人真独往，千秋吾党见双金。浣花溪上浣花村，小筑萧然独避喧。敢谓爱参能具状，却怜醉白喜过门。因看彩笔词争长，想见名山道并尊。梅蕊满条春酒熟，几时乘兴到文园。
答寄李襄国显国二子·其一
作者：伍瑞隆
朝代：明

一尊风雨散词林，几度怀君动楚吟。锦被漫劳青翰舫，新题先到紫鸾音。情深并抱英雄泪，赋就俱悬绝代心。咄咄斯人真独往，千秋吾党见双金。
答寄李襄国显国二子·其二
作者：伍瑞隆
朝代：明

浣花溪上浣花村，小筑萧然独避喧。敢谓爱参能具状，却怜醉白喜过门。因看彩笔词争长，想见名山道并尊。梅蕊满条春酒熟，几时乘兴到文园。
答李伯襄见怀之作
作者：伍瑞隆
朝代：明

幽居人事懒，怀尔独愁思。一负芳辰赏，同愆雪夜期。花明朝日露，柳长别时丝。不尽怀春意，芳兰可赠谁。
答李安国
作者：伍瑞隆
朝代：明

雨雪苍茫对夕阴，别来书札动浮沉。花生彩笔佳人梦，风起高台烈士心。绿绮晴窗闲动操，白莲深岸夜披襟。看君文藻多幽思，乘兴何当到竹林。
答赠杜望季少府
作者：伍瑞隆
朝代：明

才名谁更得如君，袖里玄经敌子云。垂老一官仍佐邑，怒蹄千里自空群。家传杜母南阳谱，人拟蓝田韩愈文。七十日龙风雨后，应知岐海净埃氛。
箫谱 其八 拟霓裳羽衣曲
作者：伍瑞隆
朝代：明
体裁：古风

翠光莹莹射金阙，珠幕银帘冻欲裂，欲往从之历霜雪。桂之殿，洵清且漠。
箫谱 拟霓裳羽衣曲 其一
作者：伍瑞隆
朝代：明
体裁：古风

玉城峨峨，白云匝银河。将子浩歌桂之殿，秋风夜多。
箫谱 拟霓裳羽衣曲 其七
作者：伍瑞隆
朝代：明
体裁：古风

玉殿无纤尘，洵清且芬。谁是飞琼，谁是云林，笑语迢迢人不闻。
箫谱 拟霓裳羽衣曲 其三
作者：伍瑞隆
朝代：明
体裁：古风

长桥玉偃桂之殿，清飘飘秋云夜捲。如此粲者何，其室则迩，其人甚远。
箫谱 拟霓裳羽衣曲 其九
作者：伍瑞隆
朝代：明
体裁：古风

玉蟾蜍何在，清泠泠飘飖天际。将子袪兮云之隈，千秋万岁兮吾复来。
箫谱 拟霓裳羽衣曲 其二
作者：伍瑞隆
朝代：明
体裁：古风

我乘皓鸾，逍遥万里。下视九州，清虚无际。露泠泠，仙桂。
箫谱 拟霓裳羽衣曲 其五
作者：伍瑞隆
朝代：明
体裁：古风

飞飞双鬟，于桂之间，银光清泠飘玉山。桂之殿，其声珊珊。
箫谱 拟霓裳羽衣曲 其八
作者：伍瑞隆
朝代：明

翠光瑩瑩射金阙，珠幕银帘冻欲裂，欲往从之历霜雪。桂之殿，洵清且漠。
箫谱 拟霓裳羽衣曲 其六
作者：伍瑞隆
朝代：明
体裁：古风

欲来不来，双鸾笑复回。东望玉楼，西望瑶台。桂之殿，灵花夜开。
箫谱 拟霓裳羽衣曲 其四
作者：伍瑞隆
朝代：明
体裁：古风

桂枝长，飘飖夜有光、袅袅花前双凤皇，色如冰雪声如簧。赠子芳华，揽子衣裳。
纪梦
作者：伍瑞隆
朝代：明

铁城城头雨初起，寂寞金壶漏中水。伍生一梦悲且酸，梦见慈亲及亡女。母也劳劳在中堂，亡女含哺恋父傍。梦中惊看久离别，我乃有心胡太忘。临行恍惚语相勖，觉后抚膺泪相续。夜深啼怨恐惊人，忍泪吞声不敢哭。
纪霜
作者：伍瑞隆
朝代：明

十日九风雨，乍晴天有霜。凄清动高阁，飞洒到虚堂。积柳疑飘絮，凝花作淡妆。山中无一事，对此意何长。
纪霰
作者：伍瑞隆
朝代：明

岭外冬不雪，腊月常春和。今年苦风雨，霁少阴恒多。仲冬弦望来，积潦如江河。大风起昨夜，海水增寒波。吹天似吹纸，漭荡飞尘沙。细雨不到地，冻结成霜华。飘洒自将午，霏霏漫山阿。向晚复成霰，杂雨来愈繁。萧疏动林薄，淅沥声有加。如珠飘玉盘，如风激清池。幽人感异候，雪水思烹茶。襭衽下庭阶，仰接造化施。儿童助我喜，竞集擎枯荷。顷刻霰盈手，倾盘堆素砂。呼儿活炉火，呵手量露芽。虽便茗椀乐，转觉忧心赊。常恐被不足，敢惜寒夜徂。寓目怆中怀，浩然发长嗟。雨霰苦未息，举火仍几家。纵为来年瑞，当此饥寒何。
纪霰
作者：伍瑞隆
朝代：明
体裁：古风

岭外冬不雪，腊月常春和。今年苦风雨，霁少阴恒多。仲冬弦望来，积潦如江河。大风起昨夜，海水增寒波。吹天似吹纸，漭荡飞尘沙。细雨不到地，冻结成霜华。飘洒自将午，霏霏漫山阿。向晚复成霰，杂雨来愈繁。萧疏动林薄，淅沥声有加。如珠飘玉盘，如风激清池。幽人感异候，雪水思烹茶。襭衽下庭阶，仰接造化施。儿童助我喜，竞集擎枯荷。顷刻霰盈手，倾盘堆素砂。呼儿活炉火，呵手量露芽。虽便茗碗乐，转觉忧心赊。常恐被不足，敢惜寒夜徂。寓目怆中怀，浩然发长嗟。雨霰苦未息，举火仍几家。纵为来年瑞，当此饥寒何。
绿萝馆为詹伯润赋
作者：伍瑞隆
朝代：明

初服时同薜荔裁，万重青翠小堂开。意应彭泽先生解，客许西昌逸士来。解带晚风摇下榻，窥人片月到衔杯。随他日共蓬蒿长，聊好数从仲蔚回。
美人篇
作者：伍瑞隆
朝代：明

美人挟瑟东邻，秾李容华若春。明眸皓齿朱唇，钗头孔雀麒麟。敛态如啼似颦，双蛾艳艳聊人。朱弦欲按逡巡，弱质含羞未真。罗衣璀璨生云，红蕖文履绣裙。殷勤玉指纷纶，凄清罨抑何繁。长袖淩风自亲，清歌一曲如神。金杯掩映烛银，珠箔红楼夜醺。纤罗十二缤纷，梁上飘飖下尘。盈盈灼灼粼粼，要妙那能具陈。夜色春寒翠裀，香风袅娜氤氲。微月娟娟欲昏，含意怜哉未伸。
翔龙篇赠伯襄上春官
作者：伍瑞隆
朝代：明

大风吹海海水立，怒涛百丈生寒色。蹴天喷雪碎珊瑚，千山万山瞑将夕。此时秦王鞭巨石，怪者跳跃怒者击。崩腾硠磕海若骄，万马惊飞回地轴。忽尔神光起天末，冯夷击鼓湘妃列。翠旗金支半有无，两仪不辨江云黑。中有巨鱼黄金鳞，丹砂作尾几千尺。吹波吸浪排空来，神怪灭没不可测。须臾直上腾穹苍，万里风云肆麾斥。碧髯朱带不知数，海色虹光乱相射。见者大呼东西走，苍茫渺漠神灵迹。我闻此物非人间，龙池五花乃其食。朝发昆崙霄孟诸，超忽变化非人识。当时曾捧赤墐炉，铸成双剑售风胡。精灵千载没不得，魍魉蛟狸深夜呼。一朝光怪忽自发，复化翔龙上天阙。宇宙风雷在尔司，纡体鞶萦岂徒悦。龙乎龙乎，天网恢恢亦空阔。何当亿万苍生渴，尔乃仅仅如列缺。神飙洗天天宇高，上风下风唯尔阅。君不见轩辕去后鼎湖枯，寂寞商霖天地孤。春耕赤土三千里，嗟此神龙安可无，嗟此神龙安可无。
舟中
作者：伍瑞隆
朝代：明

皎皎亮月，丽于中流。明星荧荧，载沉载浮。愿言思子，我心孔苦。薄尔行迈，在水之浒。昔我往矣，雨雪霏霏。今我来斯，秋草萋萋。子爱羡锦，我有竹素。集为子赠，将子无怒。种得萱草，不如无忧。临川怀人，不如放舟。
舟中怀紫雾林寄小开
作者：伍瑞隆
朝代：明

清川望不极，行客感何深。落日他山外，怀君紫雾林。索居时屡改，愁思病兼侵。寂寂推篷夜，长歌对玉琴。
舟夜何应时过酌席上赋
作者：伍瑞隆
朝代：明

沉沉银烛坐淹留，万里星河净不流。茶熟晚风人转静，香清残雪夜偏幽。不妨更下陈蕃榻，对此应怜王子舟。闻道明朝有仙侣，双双携手凤笙楼。
舟夜阻风与诸客空酌
作者：伍瑞隆
朝代：明

水精盐白笋姜红，杯酒乘舟夜阻风。席比冰壶犹未净，盘邀明月且成空。曲神自领清虚趣，酒圣元堪澹泊中。服食只今渣滓尽，肯令殽核枉相从。
舟泊海珠寺
作者：伍瑞隆
朝代：明

回舟泊水寺，入夜访禅踪。月送过江雁，云随出洞龙。晚凉清宝瑟，细雨落芙蓉。客醉倦思睡，开帘闻晓钟。
芦雁图
作者：伍瑞隆
朝代：明

萧萧芦荻秋，水色净于雪。西风吹雁群，点破寒江月。乘风发衡阳，徘徊此秋色。不因寄书来，休误上林翼。
芦雁图·其一
作者：伍瑞隆
朝代：明

萧萧芦荻秋，水色净于雪。西风吹雁群，点破寒江月。
芦雁图·其二
作者：伍瑞隆
朝代：明

乘风发衡阳，徘徊此秋色。不因寄书来，休误上林翼。
花朝海珠寺煎茶因忆故山
作者：伍瑞隆
朝代：明

青峰两岸郁含滋，水寺疏钟晚饭时。僧供石泉留客语，人逢佳节乱乡思。风牵水荇沉波碧，雨湿江云趁鹭迟。举目同怀半贫病，故山犹自负归期。
荡桨
作者：伍瑞隆
朝代：明

微风吹绿野，月出泛轻艖。倚棹听山响，闻香辨岸花。乘流无远近，托兴有鸥沙。不觉寻源转，留人烟与霞。
药洲杂咏
作者：伍瑞隆
朝代：明

手把绿玉杖，脚踏青芒鞋。采药不觉暮，晚风山气佳。
菊集有开养和居赋
作者：伍瑞隆
朝代：明

风高霜清冷花动，帝遣东篱绘秋梦。飞梢碾玉累明珰，削叶装金打仙凤。绿骨仙人语且笑，广袖凝嫣紫绡冻。翠幄垂阴阴欲翻，明霞映川月相送。画图诗笔两难足，分与春风锄露种。
落花叹
作者：伍瑞隆
朝代：明

朱楼日暖小桃红，今日蛾眉画不同。落尽春光君不见，倚阑空自待东风。
西樵山中同伯时烟客有开步月
作者：伍瑞隆
朝代：明

为怜清夜色，乘月步烟霞。树暝山无路，林香桂有花。沿崖疑积雪，傍砌失晴沙。归路乌啼冷，澄空玉镜斜。
西樵山中同戴公纶李伯襄彭伯时李烟客家小开诸子夜登聚仙台
作者：伍瑞隆
朝代：明

青天如水晚烟阔，幽人山中夜行雪。酒酣兴发啸复歌，独倚寒松望明月。明月渐高天渐风，前山野火烧晴空。远光隐映照不到，飞作明霞千片红。
西樵山中同李伯襄舍弟有开送戴公纶彭伯时李烟客三子
作者：伍瑞隆
朝代：明

落月在深竹，送君朝出山。乘闲幸相及，得趣不同还。远火鸡声外，残霜鹿迹间。亦知非小草，惆怅损离颜。